text:
Kachónan ku ta kana lòs a ataka hòmber
Riba djárason 15 di desèmber sentral di polis a risibí notifikashon ku kachó a ataka i morde un hòmber di 86 aña na Lagun Hill. Ambulans a transportá e víktima pa hospital pa tratamentu médiko. A papia ku doño di e kachónan i e lo a aserka dòkter di bestia pa pasa e kachónan angua.
Kandela na Jato Bako
Alrededor di 12.30 or di mèrdia riba djamars 14 di desèmber, sentral di polis a risibí notifikashon tokante un kandela den besindario di Jato bako. Aki a resultá ku tabatin algun outo bieu na kandela. A konsehá habitantenan den besindario pa sera porta i bentana pa prevení molèster di formashon di huma. Brantwer a paga e kandela. No tabatin herido.
Ladronisia for di vehíkulo
Riba djamars 14 di desèmber a drenta keho di ladronisia for di un outo ku tabata stashoná na e sitio di sambuyá ‘Weber’s Joy’. Entre 11.30 or i 12.15 or deskonosínan a bai ku un iPhone 12 plùs, un iPhone 10 plùs i sèn kèsh for di den e outo miéntras e doñonan tabata sambuyá. E outo no tabata na lòk. E kaso ta bou di investigashon.
Dama alkansá pa outo na Sabadeco
Den oranan di mainta riba djaluna 13 di desèmber, sentral di polis a risibí notifikashon ku outo a alkansá un dama na Sabadeco. Shofùr di un pikòp a deklará ku probablemente el a pega soño bou di stür dor di kua el a dal e dama ku tabata djòg. Personal di ambulans a asistí i trata e dama na e sitio mes.
A konstatá morto natural pa dama ku tabata pèrdí, Benjamina Neuman
Riba djamars 14 di desèmber, patólogo a konkluí outopsia riba e kurpa di Benjamina Neuman.
E dama tabata pèrdí pa 11 dia na momentu ku a bin topa kuné, morto den área di Bolivia. Mesora a konfiská e kurpa pa asina por a hasi outopsia.
E patólogo a deklará un morto natural ku probablemente lo a ser okashoná dor di desorientashon ku lo a kondusí na deshidratashon. E outopsia no ta duna niun indikashon pa investigashon mas aleu. Tampoko tin indikashon ku ta trata di violensia.
Molèster di vehíkulo den bario
Polisnan di bario a nota ku tin basta molèster kousa dor di vehíkulonan ta tuma lugá den barionan. En konekshon ku esaki paso a paso lo kuminsá ku kòntròl mas intensivo den barionan residensial. E barionan Nort Saliña, Hato, Nawati i Santa Barbara, ku ta kai bou di polis di bario Claudette Raphael, lo ta na turno promé.
E barionan Playa Pariba/ Playa Pabou i Centrumgebied (Eugene Granviel), Belnem, Punt Vierkant, Sabal Palm, La Palma, Tera Kòrá (Ronald Schleper), Rincon, Tras di Montaña, Sabadeco (Victoriano Statie), Amboina, Bario Mexico i Den Stashi (Lee Anthony) lo sigui despues.


c: text/html

text:
WILLEMSTAD- 11 di ougùstùs 2022 – Ofisina di Turismo di Kòrsou (CTB) ta raportá un kantidat di 275.799 turista di estadia den e promé 7 lunanan di aña 2022. E kantidat di turista di estadia registrá ya a surpasá e kantidat risibí na 2021 na momentu ku un total di 265 mil turista di estadia a bishitá Kòrsou. CTB ta mirando un kresementu ekselente den kantidat di turista di estadia, spesialmente for di e paisnan for di kua nos ta risibí mas tantu turista esta; Hulanda i Estádos Unídos. Tur dos merkado ta mustrando un prestashon sólido den e promé 7 lunanan di 2022. Huntu e merkadonan menshoná ta responsabel pa 70% di e kantidat di turista di estadia risibí e último periodo. Un total di 146.038 esta 53% a keda risibí for di Hulanda miéntras for di Estádos Unídos un total di 47.544 esta 17% a bishitá nos pais entre yanüari pa yüli 2022.
Yüli 2022
Na luna di yüli un kantidat di 48.246 turista di estadia a keda risibí lokual ta 11 mil turista mas ku e kantidat risibí na yüli 2019 na momentu ku Kòrsou a risibí 37.249 turista di estadia. Ta e promé biaha ku CTB ta raportá 48 mil turista durante e luna di verano. Total e bishitantenan aki a keda 501.382 anochi riba Kòrsou durante luna di yüli kual ta un averahe di 10.3 anochi pa bishitante.
Kòrsou a risibí un total di 27.115 turista di estadia for di e region di Europa na yüli 2022. For di Hulanda 23.489 turista a keda registrá miéntras na yüli 2019 e kantidat di turista hulandes registrá tabata 16.456. Un kresementu di 43% den kantidat di turista hulandes kompará ku promé ku pandemia. E di dos merkado den Europa ku a registrá un tremendo prestashon ta Bèlgika. For di Bèlgika un total di 1.235 turista di estadia a keda risibí na yüli. For di Alemania e kantidat di turista di estadia risibí tabata 974. Di e turistanan europeo, 54% a keda den un ‘resort hotel’ (esta hotèl grandi, chikí i bùngalo).
For di e region di Nort Amérika un kantidat di 10.614 turista a bishitá Kòrsou. Di e kantidat aki, un total di 10.207 a bini for di Estádos Unídos na yüli 2022. Esaki ta un kantidat rèkert di turista di estadia prosedente for di Estádos Unídos den un solo luna. Yüli 2019, esta promé ku pandemia un total di 6.395 turista merikano a keda registrá. E prestashon di e aña aki ta un kresementu di 60% kompará ku yüli 2019. Di e turistanan aki 78% a keda den un ‘resort hotel’.
For di region di Sur Amérika un total di 6.086 turista di estadia a bishitá Kòrsou. Di e turistanan for di Sur Amérika, 43% tabata prosedente di Colombia miéntras 15% tabata prosedente di Brazil. For di region Karibe un total di 3.277 turista di estadia a keda risibí na yüli. Mayoria di e turistanan aki ta prosedente di e paisnan di Karibe Hulandes.
Na luna di yüli un total di 10 barku krusero a bishitá nos pais ku un total di 29.564 turista krusero.
E prestashon realisá den kantidat di turista di estadia ta sigui surpasá e lunanan anterior. Ku luna di yüli alkansando 48 mil turista di estadia i e merkado di Hulanda i Estádos Unídos registrando respektivamente 23 mil i 10 mil turista, nos por anunsiá ku orguyo ku Kòrsou su rekuperashon turístiko ta riba bon kaminda ku otro luna di bon presentashon. Nos ta satisfecho ku e progreso realisá. Awor Kòrsou ta ofresé un variedat di ‘US branded resort hotels’ lokual ta kosechando su frutanan espesialmente pa merkado di Estádos Unídos. E esfuerso kolektivo di stakeholders lokal huntu ku nos partnernan internashonal den nos merkadonan prinsipal ta dunando bon resultado.

robotstxt: allowed

filter: keep


text:
Awe mi tabata mira un programa di Comprondiendo Bida cu mi a graba hopi anja pasa cu Ramiro Richards. E tema tabata ‘Ora droga drenta nos cas’. Un combersacion di curason pa curason cu un persona cu a jega na e parti mas abou den drogadiccion y a sa di recupera pa awe e ta un ciudadano respeta.
Cu hopi sinceridad Ramiro a comparti cu e motibo pa su persona a cay den drogadiccion ta e sentimento di ‘Algo cu a falta den mi bida’… Ramiro ta sigi bisa ‘E sentimento cu mi ta parti di algo of di un hende…’ Esaki ta pa un mucha importante, pa sinti cu e ta parti di un famia. Pa e sinti e calor y aceptacion. Cu e ta bon bini den un famia. E ta bisa: ‘si e no ta sinti esaki e ta bay busc’e otro caminda… y un caminda facil awendia ta den droga.’
Ramiro ta bisa cu no obstante tur e atencion y cuido cu nos ta haja di nos famia, hopi di nos a sinti un falta di algo mas. Un band mas estrecho, e sentido di ‘pertenece’, di seguridad…
Continue reading “Algo Cu A Falta Den Mi Bida Y Cosnan Di Balor Real”


text:
Diaranson ultimo 24 ora a presenta na e proyecto di expansion di aeropuerto Aruba, Gate 2030, pa un manifestacion cu tabatin dje trahadonan na sitio cu tabata bisa cu no ta pagando nan p’e trabounan cu nan tabata realisando. Segun informe ricibi, despues di esaki, e trahadonan a acudi na departamento di labor y a surgi mas problema ainda.
Segun informacion ricibi, dia 19 di april Bohama a anuncia cu lo retira contratista Esco Garden, di Enrique Esobar, for di e proyecto pa incumplimento di trabou y trece un contratista nobo p’e proyecto en cuestion. Tur esaki sin a avisa e empleadonan tocante nan pago atras di dia di fiesta, vakantie y cesantia p’e culminacion di e contract di 1 aña cu nan a firma na cuminsamento di e proyecto.
Pa dia 20 di april a trece contratista Munaz contractors, pa cua a exigi e empleadonan acepta nan salario pa por tuma contract dibiaha. E empleadonan no a acepta e “abuso” aki y Munaz no a tuma e trabou.
Den tur esaki, dia 22 di april mester a paga e trahadonan y a bin resulta cu no tin placa pa paga nan, ni contratista pa duna cara. Segun a bin compronde, Bohama N.V. cu representante Rene Te Thije no a presenta pa splica kico ta pasando cu e pago dje trahadonan, siendo cu e tabata e persona cu a sigura e trahadonan cu nan lo percura pa nan haya nan pago manera debe ser.
Pa merdia, un contratista a presenta y a informa cu e lo tuma e contract di 41 trahado y lo paga e trahadonan menos salario, ya cu esey ta locual tabata indica den un carta ricibi for di Bohama N.V. Den e carta aki tabata stipula cu tur trahado mester acepta un reduccion di 5 florin for di nan salario, sin cu e trahadonan a bay di acuerdo y sin firma contract cu Bracamonte (contratista nobo).
Awo ta cuestiona si Bohama no tin placa of si gobierno di MEP no ta pagando Bohama N.V. pa e proyecto aki? Mas cu claro, e trahadonan kier claridad riba e preguntanan aki. Pues, ta di cuestiona con un proyecto miyonario di e gobierno, segun e trahadonan, tin tanto problema y no tin placa pa paga e trahadonan debidamente. A pidi pa haci un investigacion di Bohama N.V., ya cu a duna nan e proyecto grandi aki y awo no por responde riba kico ta pasando cu e trahadonan y nan placa.
—


text:
Djaluna 5 i djamars 6 di yüli MBO Bonaire a entregá 101 diploma. E graduadonan di nivel 2, 3 i 4 a risibí nan diploma for di man di nan guia/konsehero di estudio. E entrega di diploma festivo a tuma lugá riba plenchi di MBO Bonaire.
Skol a risibí e graduado- i nan invitadonan ku un snèk i un bibida. Despues di un fotoshoot Liset de Keijzer, direktor di unidat di MBO Bonaire, a habri e seremonia ofisial ku un diskurso. E guianan di estudio i lidernan di tim tabatin bunita palabra di e studiantenan, loke a mustra kla kon orguyoso nan ta di e dedikashon, esfuerso I aspirashon di e graduadonan.
Ultimo aña no tabata un aña kom un I koriente. Pa motibu di e pandemia di COVID, studiantenan a haña nan ku enseñansa na distansia i algun kompania di stazje mester a sera porta temporalmente. Debí na esfuerso di e studiantenan i e tim di MBO Bonaire, tòg 101 studiante por a terminá nan estudio eksitosamente.
Entretenimento musikal durante e entrega di diploma tabata den man di DJ Veloce i Luigi Molina. Presis un aña pasá Luigi tabata un studiante di MBO Bonaire ku a risibí su diploma. Ku mashá entusiasmo el a kanta entre otro e ‘kansion di MBO Bonaire’ ku el a komponé huntu ku lider di tim Vanessa Daniel.
E estudio Sekretaria, e estudio BBL na Papiamentu KOKI i e estudio BOL na Hulandes KOK e aña akí tin un resultado tremendo ku 100% graduado. E aña’kí pa promé biaha e estudio Profeshonal Multi funshonal empresa di Mantenshon i Reparashon i e estudio Kolaboradó Hurídiko, tabatin graduado.
Un kantidat grandi di graduado ta pasa na MBO Bonaire pa un siguiente nivel. Otronan ta kuminsá ku nan karera den region òf ta habri hala bai Hulanda òf Merka pa sigui un estudio HBO. Tim di MBO Bonaire ta deseá tur graduado hopi éksito den futuro!


text:
Djadumingu 12 di sèptèmber último direktiva di Fundashon Alzheimer Bonaire a organisá
su “Family Day” tan anhelá ku mester a tuma lugá for di ougùstùs aña pasá, pero ku mester a keda pospon’é . E “Dia di Famia”aki tabata pa e miembronan di famia ku ta duna kuido na personanan ku demensia i a ten’é na Eddy’s Gourmandises Restourant.di 9.00 or te 4.00 or.
Direktiva ta bien konsiente ku e medidanan relashoná ku e krísis di Corona a afektá e personanan ku demensia i nan famianan mashá hopi.
Nos situashon aki na Bonaire no ta un eksepshon pa ku esaki..Ku seramentu aña pasá di e sentronan pa kuido den luna di mart i awendia ku parsialmene a habri nan, e famianan tabata obligá pa a keda ku ménos sostén djafó i di Thuiszorg. No opstante e echo ku nan no ta profeshonal pa duna e kuido nesesario, nos Fundashon a konstatá ku nan tur a duna kuido optimal na nan sernan stimá durante e último lunanan. Nos ta kita sombré pa nan!
Komo muestra di gratitut i rekonosementu pa e personanan aki direktiva a skohe pa organisá e evento e aña aki durante e Luna Mundial di Alzheimer sèptèmber, ku e Tema internashonal: “Konosé demensia, konosé Alzheimer” i direktiva a hinka un programa hopi variá, interesante i edukativo den otro ku e lema ”Nos no a lubidá boso”.
Grasias na sosten finansiero di e Banko lokal Maduro & Curiel’s (Bonaire) N.V.i Entidat Públiko Bonaire, nos Fundashon por a organisá e “Family Day” aki pa e famianan.
Nan a gosa di e programa i a haña oportunidat tambe pa a kompartí nan eksperiensia ku otro. Ademas Eddy i su personal a malkriá nan ku nan ekselente servisio.
Tabata bal la pena pa a honra e famianan aki di e forma aki i direktiva por mira bèk riba un dia hopi eksitoso.


text:
Ministerio SOAW ta organisá un seri di treinen den barionan
Ministerio SOAW ta organisá un seri di treinen den barionan
Geplaatst op 05 July 2020 dor di Ministerio Desaroyo Sosial, Labor i Bienestar
WILLEMSTAD – Ministerio pa Desaroyo Sosial, Labor i Bienestar, lo organisá un seri di treinen pa entre otro empoderá ‘risibidónan di ònderstant’, personanan ku ta buskando empleo, personanan ku ke forma nan mes pa ehekutá un funshon di lider, personanan ku ke funshoná den un òf otro organisashon di un forma responsabel, efektivo i efisiente i personanan ku ke desaroyá un idea di negoshi. E treinennan lo kubri un diversidat ámplio di temanan ku lo prepará kada persona den e gruponan di enfoke menshoná pa enfrentá retonan i sali mas bon posibel for di nan. Un bon preparashon ta esensial pa por logra esaki.
E treinennan ta ser duná pa profeshonalnan di ministerio di SOAW mes i algun profeshonal eksterno (boluntario).
Lo duna e treinennan den oranan di mainta i tra’i mèrdia. Lo hasi uso mas tantu posibel di nos Sentronan di Bario. Ta start dia 8 di yüli ku seshonnan di informashon na e siguiente Sentronan di Bario: Sentronan di Bario; Seru Papaya, Montaña i na Sentro Multifunshonal na Barber (kaminda ántes tabata Jozef Sivilis AGO).
Un yamada ta bai na personanan interesá pa registrá mas pronto posibel riba e nr. di WhatsApp +5999 510-7629. Por registrá tambe na e Sentro di Barionan ariba menshoná.
Ministerio di SOAW lo anunsiá via kanalnan di komunikashon kon lo sigui ku e proyekto aki. Manera menshoná ariba, e idea ta pa hasi uso di mas tantu Sentro di Bario posibel pa duna e diferente treinennan, dependiente entre otro di interes di e interesadonan. Pues públiko por keda pendiente pa e informashonannan ku lo sigui.
Kada ken ta responsabel pa sigui forma su mes i mantené su mes informá segun desaroyonan ta tuma lugá. SOAW ta fasilitá den esaki.


text:
> This report is also available in English
> Dit rapport is ook beschikbaar in het Nederlands
E petishonario ta keha tokante e manera riba kua ámtenarnan di polis di Korps Politie Caribisch Nederland (seguidamente: KPCN) a aktua durante e entrada hudisial na su bibienda riba 8 di yüli 2016. Aki ta trata mas tantu tokante ponementu di lampi fuerte riba su kara, ku a dal e moketa asina duru na su kara motibu pa kua el a pèrdè konosementu, a lagu’é drumi pa tempu largu sunú riba suela ku un kap na su kabes anto pon’é lanta rankando e hantbuinan.
Ademas e petishonario ta keha ku despues di invadí su kas, e ámtenarnan di polis di KPCN no òf no sufisientemente a duna di konosé ku nan tabata di polis. Motibu pa kua durante un ora i mèi, e petishonario a asumí ku tabata trata di un atrako.
Koninklijke Marechaussee (seguidamente: KMar) a haña informashon di Criminele Inlichtingen Eenheid (Unidat di Informashon Kriminal) ku ta indiká ku posiblemente tin droga i arma di kandela den un bibienda na Bonèiru. Seguidamente KMar a inisiá un investigashon kaminda fiskal a duna pèrmit pa efektuá un entrada hudisial na e kas en kuestion. Komo ku for di e informashon a sali na kla ku por tin arma di kandela den e kas, ta pidi KPCN pa hasi e entrada hudisial ku Groep Bijzondere Opdrachten (seguidamente: GBO). E sospecha di droga i arma di kandela ta dirigí riba dos persona. Banda di e dos personanan akí, tambe e petishonario, su pareha i subrinu di e pareha ta presente den e bibienda durante e entrada hudisial.
E entrada hudisial ta tuma lugá riba 8 di yüli 2016. GBO a drenta e kas komo promé, i komo meta nan tabatin pa sigurá e kas i tene e personanan presente bou di kontrol. Ta trese e personanan presente bou di kontrol i pone nan pafó den pòrch te ora fiskal a yega i KMar por kuminsá listra e kas.
E prosès verbal trahá dor di KMar no ta kumpli ku e eksihensianan di artíkulo 163, Wetboek van Strafvordering BES. No por saka for di e prosès verbal di KMar kiko a sosodé durante e entrada hudisial ehekutá pa GBO, kon a bin topa e personanan den e bibienda, si a bui hende etc. Ya komo no a traha un prosès verbal ofishal kompleto, no por determiná e echonan mas. Pa e motibu akí ta limitá e posishon di e petishonario den e prosedura di e keho, anto ta imposibel pa Nationale ombudsman investigá e keho. Ku esaki KMar a aktua kontra e rekisitonan di profeshonalismo. Nationale ombudsman ta mira kousa pa hasi un rekomendashon.
Nationale ombudsman ta abstené su mes pa huzga tokante e keho di e entrada hudisial na un bibienda na Bonèiru dor di KPCN. Anto e ta huzga ku KMar a aktua kontra e eksihensianan di profeshonalismo. Nationale ombudsman ta duna KMar òrdu pa den futuro semper, despues di un entrada hudisial òf ora drenta un bibienda, traha un prosès verbal kompleto ku ta kumpli ku e eksihensianan menshoná den 163 Wetboek van strafvordering BES.
> This report is also available in English
Instansha:Complaint:
E petishonario ta keha tokante e manera riba kua ámtenarnan di polis di Korps Politie Caribisch Nederland (seguidamente: KPCN) a aktua durante e entrada hudisial na su bibienda riba 8 di yüli 2016.Judgement:
Instansha:Complaint:
Ademas e petishonario ta keha ku despues di invadí su kas, e ámtenarnan di polis di KPCN no òf no sufisientemente a duna di konosé ku nan tabata di polis. Motibu pa kua durante un ora i mèi, e petishonario a asumí ku tabata trata di un atrako.Judgement:


text:
LES 9
Con Ta e Mihor Manera pa Prepara pa Reunion?
Si bo ta studia Bijbel cu un testigo di Jehova, probablemente bo ta haci esfuerso pa repasa e informacion prome cu e estudio. Mescos ta conta pa e reunionnan di congregacion. Pa bo por saca mayor beneficio for di nan, bo mester repasa e material di reunion di antemano. Si bo tin e custumber di haci esaki, bo ta haya bon resultado.
Stipula e ora y scoge e luga. Ki ora bo por concentra mihor? Mainta trempan prome cu bo cuminsa bo dia di trabou of anochi laat despues cu e muchanan bay drumi? Hasta si bo no tin hopi tempo pa studia, ta bon pa bo pone un ora fiho pa studia y no laga nada stroba bo. Busca un luga keto; paga radio, television y telefon celular ya cu esakinan por distrai bo. Ademas, ta bon pa haci oracion prome cu bo cuminsa studia. Esaki lo kita bo mente for di bo preocupacionnan y permiti bo concentra mihor riba e Palabra di Dios.—Filipensenan 4:6, 7.
Prepara e informacion pa bo por duna comentario. Pa cuminsa, trata di haya un cuadro general di e topico. Medita riba e tema di e articulo of capitulo. Despues, tuma nota con cada subtema ta conecta cu e tema, y si tin plachi y cuadro di repaso, analisa con esakinan ta enfatisa e puntonan principal. Despues, lesa cada paragraf y busca contesta pa pregunta riba e paragraf. Busca e textonan di Bijbel, lesa nan y analisa con cada un ta apoya e informacion. (Echonan 17:11) Ora bo haya contesta pa un pregunta, marca e palabra- of frasenan clave den e paragraf cu lo yuda bo corda e contesta. Anto na reunion, sinti bo liber pa hisa bo dede y duna comentario cortico den bo mes palabra.
Ora bo ta tuma tempo pa analisa e diferente topiconan cu ta ser trata tur siman na reunion, lo bo amplia bo “tesoro” di conocemento biblico.—Mateo 13:51, 52.
-
Kico bo tin cu tene cuenta cu ne ora di prepara pa reunion?
-
Con bo por prepara pa duna comentario na reunion?


text:
Ta falta 2 siman pa e evento annual di Cruz Cora Aruba pa recauda fondo. E evento aki lo tuma lugar na Aruba Surfside Marina dia 11 di juni y ta spera di bira un anochi hopi ameno cu bon entretenimento pa Blue Boulevard. Pa e ultimo 10 aña Cruz Cora ta organiza su fiesta anual pa recauda fondo, fondonan cu ta wordo usa pa financia proyectonan social den comunidad na Aruba. Programa manera: Pan y Sopi (sopi tur siman pa comunidad den necesidad den San Nicolas); Sandwich Day (tambe 2 biaha pa siman); Biba Bida (programa pa nos adultonan mayor); Thriftshops (San Nicolas y Dakota pa yuda esun cu tin un necesidad y budget chikito); Feminine Hygiene package (tur luna ta yuda cu productonan di hygiene fememino na esnan den necesidad).
Tambe fondonan ta wordo usa pa training di voluntario, material pa calamidad etc. Romar Trading lo zorg pa un experiencia unico na tur cu gusta un bon biña pero tambe lo setup un bar di Johnnie Walker cocktails. L’Oreal tambe lo tey cu un sorpresa! Hodgson Trading lo presenta e excelente biña di cas Wapisa! Wapisa ta conoci pa ta un cas revolucionario situa na e costa di Patagonia. Y despues di tabata un “Hit” na e evento di algun aña pasa, a invita Palmera Quality Products un biaha como sponsor na Aruba Surfside Marina dia 11 di juni. Nan ta preparando riba e “Welcome drink” special pa e anochi aki. Cruz Cora Aruba ta ful swing den preparacion pa e gran dia aki y por pasa cumpra ticket na su oficina na Pedro Gallegostraat 14, Dakota. Pa grupo, por e-mail y reserva ticket na [email protected]


text:
KRALENDIJK – Despues ku Aimed Ayubi di Radio Live 99.9 FM a menshoná pa medio di “Breaking News” ku Boneiru tin e promé kaso di vírùs di ‘corona, gezaghèber papia ku komunidat. Gezaghèber Edison Rijna konfirme i splika kiko a sosodé tokante e promé kaso di Covid -19 ‘corona virus’. “E persona a bin for di Aruba i momentu el a yega Boneiru E no a atendé ku hende òf solamente algun. A tuma nota di e hendenan ku tabata den kontakto kuné, i no tin mas kaso. E persona ta bon isolá i ta rekuperando stabil. A tèst e persona varios biaha unda ku e resultadonan no tabata ni negativo ni positivo, pues inkonkluso. Ya tabatin medidanan pa tur hende riba Boneiru. E chèns ta práktikamente imposibel pa e vírùs a plama riba e isla. Mantené distansha, no aglomerá na niun sitio. Sigur ku e bon kumplimentu. Huntu nos ta kontra korona. No bai hasi kompra ku ansha kumpra hopi kos. No ta nesesario. Pa awor no ta bai tin “lock down” riba e isla di Boneiru, ”gezaghèber Rijna a menshoná.
Riba pregunta nan a menshoná ku ta kontinuá ku e drive ‘true test’ riba vírùs di ‘corona’. Tèst nan ku ta hasi na Boneiru ta bai Kòrsou i no mester bai Hulanda pa tèst si e ta positivo òf negativo pa vírùs di ‘corona’. E persona infektá ku vírùs di ‘corona’ na Boneiru no ta un persona ku ta kore riesgo pa ta kritiko i e ta stabil na e momentu aki. Tur kos ta kontinuá manera ta awor ku e mes un reglanan. No tin niun kaso mas di vírùs di ‘corona’ na Boneiru te awe 16 di aprel, solamente 1. Otronan ku a pasa e tèst a sali negativo.


text:
ORANJESTAD — Un siman nobo a habri cu yen di entusiasmo pa loke ta trata formacion di Gabinete Wever-Croes II. Dialuna 9 di augustus e reunionnan cu stakeholders den nos comunidad a sigui cu Formador Evelyn Wever-Croes y e ekiponan di Partidonan MEP y Raiz riba e tema di cu durante henter e temporada aki a haya mas atencion, esta enseñansa. Na final di cada reunion, representantenan a duna declaración na prensa pa asina e informacion di con e reunionnan a bay yega na nos pueblo. E instancianan cu a reuni cu Formador dialuna ta: Instituto Pedagogico Arubano (IPA); Stichting Avondonderwijs Aruba; Fundacion Orguyo Aruba; Fundacion Enseñansa pa Aruba (FEPA) y Openbare Avondleergangen Aruba (OAA).
Un biaha mas nos por mira tras na un dia fructifero di reunionnan hopi informativo e interesante na unda e enfoke un biaha mas tawata enseñanza na unda hopi tema a wordo trata cu lo haya e debido atencion.Algun tema meste rwordo atendi cu hopi urgencia y otronan e minister encarga lo atende cu nan, según Prome Minister Evelyn Wever-Croes.
“Diabierna ultimo durante mi audiencia cu Gobernador di Aruba, mi a haya tres siman mas pa finalisa e parti di formacion di GabineteWever-Croes II y nos ta enfoca riba esaki pa asina nos keda cla rond di e fecha acorda. Hopi hende ta di opinion cu formacion di e gobierno nobo ta durando hopi. Si nos realisa, na 2017, a dura 2 luna prome cu a forma GabineteWever-Croes I. Na Corsou a dura treslunaprome cu a forma gobierno y na Hulanda a cuminsa cu formación desde maart y ainda esaki ta andando. Esaki ta pasobra formacion di un gobierno solido y responsabel ta un proceso serio y hopi responsabel cu ta tuma su tempo pa haci’e bon pa asina e por inspira confiansa den nos pueblo”, Prome Minister Evelyn Wever-Croes a duna di conoce.


text:
E palabranan Healthy Hour por krea diferente interpretashon den mente di hende. Apesar di selebrá e inidvidualismo akí den kada ken, nos a sinti e nesesidat pa kompartí e konsepto tras di e evento akí ku nos siguidórnan. No pèrdè un otro artíkulo riba e tópiko akí titulá 5 Bon Motibu pa Tene Un Healthy Hour.
Wellness
HNO su Healthy Hour ta enserá 2 ora di interkambio di informashon interaktivo ku un grupo di invitado spesífiko. Ku algun pasapalo i bibida no-alkohóliko saludabel nos ta boga pa yuda plama e filosofia di Wellness ku ta akompañá prevenshon di malesa. Alabes nos ta enfoká riba formanan sano pa konstruí aliansanan fuerte den e sektor hospitalario.
Tour Virtual
Kada Healthy Hour ta start ku un ‘tour virtual’ di e edifisio nobo. Dos guia ta hasi uso di e ‘maquette’ di e edfisio nobo i un slideshow ku potrètnan di e interior pa duna un splikashon di e detayenan prinsipal.
Presentashon Spesífiko
Despues ku nos invitadonan a haña e oportunidat pa konosé e edifisio virtualmente, nos ta sigui ku un presentashon tokante di e programa di transishon. Esaki ta un forma ideal pa duna un bista kon nos timnan ta trahando pa efektuá e kambionan ku ta nesesario pa e momentu ku Curaçao Medical Center habri su portanan. Banda di esaki, nos ta reservá un sekshon pa kòmbersá tokante detayenan spesífiko I di importansia pa e grupo ku a aseptá e invitashon pa e Healthy Hour en kuestion. Un bon ilutsrashon di esaki tabata nos Healthy Hour pa Dòkternan di Kas, den kua nos a elaborá riba e posibilidatnan pa establesé un HAP (abreviashon di Huisartsen Post) ku lo ta situá riba e piso abou, pegá ku e sekshon di Emergensia.
Interkambio
Kada Healthy Hour ta kaba ku un interkambio den kua e invitadonan ta hasi pregunta, trese idea i opinion dilanti. Tin ora nos ta enkontrá ku sierto prekupashon ku ta reina. Nos ta balorá e parti importante aki di e evento, komo ku e ta duna nos e oportunidat pa aliñá ekspektativa, drecha nos komunikashon, fula kon komunidat ta balorá nos esfuersonan i averiguá kua tópikonan mester di atenshon adishonal.
Si abo sa di un grupo ku lo por benefisiá di un Healthy Hour, laga nos sa na communicatie@curacaomc.com


text:
Un crimen a conmove poblacion na Venezuela, cu ta nenga di custumbra na biba den situacion di horor. Un suceso cu ta poco comun y cu a sorprende tambe nan victima, dos sargento di Guardia Nacional Bolivariano cu a sali diasabra pa bebe par di trago na un bar na Sabana Grande, Caracas. Sabana Grande ta un punto importante den un recorido di fiesta na Caracas.
Despues di 3 or di marduga, sargento primero Yohan Borrero di 25 aƱa y sargento Andres Ortiz di 23 tabata huma un cigaria pafo di e local. Un grupo di mucha a bin for di sombra y a bay cu e tas di un di nan. E militarnan a cuminsa un persecucion tras di e muchanan, pero na otro caminda a topa cu otro grupo di mucha cu tabata arma cu cuchiu. Nan a baha riba e militarnan manera piraƱa cu kier come un tiki di carni. Borrero a cay despues di haya nuebe puƱalada, un di nan mortal riba su cueyo. Ā Ortiz a ser hiba pa hospital, cu herida na su pecho y abdomen. Ningun di nan a sobrevivi.
E prome mucha deteni tabata un mucha homber di 10 aƱa y un mucha muhe di 15 aƱa. Mas laat a detene otro menor Ā di entre 6 y 8 aƱa. Polis a core tras di 12 mucha cu a participa den asalto y cu ta pertenece na e banda Los Cachorros. Ley organico pa proteccion di mucha y adolescente di Venezuela Ā ta bisa cu mucha menor di 14 aƱa no por haya castigo na Venezuela, sino un medida di proteccion so. Si e mucha ta mayor di 14 aƱa, manera e prome mucha cu a keda deteni, anto e castigo maximo por ta 10 aƱa.
Caracas ta e ciudad mas violento di mundo, unda homicidio ta parti di bida normal (ta asesina un Venezolano cada 18 minuut). Den ultimo dianan dos studiante muhe y un homber di aviacion Bolivariano Ā a keda secuestra, tortura y asesina. Un pareha cu tabata bao algun efecto nocivo a mata nan yiu di 14 luna. Dos homber mas a muri ora cu a horta nan brommer. Moises Blanco a haya un golpea pasobra e tabata burachi y a purba di bay den un auto robes. Den 80 dia cu a pasa na 2017, tin 31 polis cu a keda asesina na Caracas.
E crimen na Sabana Grande ta mustra otro consecuencia cu Venezuela ta sufri: mucha riba caya. āE caso aki ta mustra un problema social cu Venezuela ta bibando. E crisis economico a bay profundo y a hiba hopi hende na situacion di choller riba caya. E muchanan cu a asesina dos militar ta algun parti di hopi pandiya di mucha y adolescente cu tin na Caracas y resto di pais. Ā Muchanan ta uni pa sinti mas sigur y asina tin mas poderā Luis izquiel, criminologo Ā a bisa.
E cantidad di mucha riba caya a aumenta den ultimo tempo, multiplicando e cantidad di 10.000 cu UNICEF a conta na aƱa 2010.


text:
Mr. Norberto V. Ribeiro, eks direktor di Departamentu di Legislashon i Asuntonan Hurídiko di Gobièrnu di Kòrsou (WJZ), a despedí resientemente di Gobièrnu di Kòrsou despues di mas ku 29 aña di servisio.
E ta bai kontinuá su karera komo dosente di Derechi Konstitushonal i Atministrativo na nos Universidat di Kòrsou Dr. Moises Frumencio da Costa Gomez (UoC ántes ‘UNA).
Mr. Ribeiro den pasado tabata Direktor di Korte Komun di Hustisia di eks Antia Ulandes i di Aruba, Minister di Hustisia di Antia Ulandes, Minister Plenipotensiario di Antia Ulandes na Washington D.C., Vise-Presidente di Parlamento Antiano i tambe Vise-Promé Minister di Pais Kòrsou.
Mr. Ribeiro ta kuminsá den e funshon nobo dia promé di sèptèmber 2022 i ta sigui e dosente saliente Mr. Ryçond Santos do Nascimento.


text:
WILLEMSTAD – Stadion Johnny Vrutaal henter fin di siman tras di lomba tabata anfitrion pa tur wega di divishon Junior di kampionato MCB-RBI 2015. Un total di 8 wega a tuma lugá riba djasabra i djadumingu. Despues di dos siman di kompetensia djabièrnè awor lo bai tin e gran apertura di MCB RBI 2015 pa ta tu divishon Junior komo Senior.
Resultadonan:
Den e promé wega di dia, e ekipo di Sta. Maria Pirates a logra un viktoria di 7-2 riba Brievengat Orioles. Pa Pirates 7 kareda 7 hit i 2 eror. Picher ganador tabata Tilsaimy Melfor i e mes a bai di 3-2. Pa Orioles 2 kareda 1 hit 1 eror. Picher perdedor Quincy Philipsgous i Kevin Susana a bai di 3-1.
Van Engelen Giants gana di Marchena Reds 12-2. Pa Van Engelen 12 kareda 10 hit i 1 eror. Picher ganador tabata Jerick Mathilda i Arguently Bonefacia a bai di 3-2. Pa Reds 2 kareda 2 hit i 6 eror. Picher pèrdèdó tabata Frensly Leito i Danyani Newton a bai di 2-1.
E wega di entre Jandoret Braves i Montaña Abou Rangers a keda empatá 6-6. Pa Braves 6 kareda 9 hit i 2 eror. E mihó bateador tabata Daniel i Lourens ku a bai di 3-2. Pa Rangers 6 kareda 5 hit 2 eror. Mihó bateador tabata Maidrickson Brunken di 1-1.
Den e mihó wega di djasabra, Sta. Rosa Indians a laga Trai Seru Dodgers den tereno 3-2. Pa Sta. Rosa 3 kareda 6 hit i 2 eror. Picher ganador tabata Siamani Boekhoudt i e mes a bai di 2-2 huntu ku Jaeir Jansen tambe di 2-2. Pa Dodgers 2 kareda 4 hit i 0 eror. Picher pèrdèdó tabata Richgelon Juliana i vários bateador a bai di 2-1.
Den promé wega djadumingu Sta. Maria Pirates a gana di Marchena Reds 10-2 den un wega unda tres picher a kombiná pa tira un ‘no hitter’. Pa Pirates, 10 kareda 7 hit i 1 eror. Picher ganador tabata Shaquir Petronella i mihó bateadornan tabata Daal i Kook ámbos di 3-2. Pa Reds, 2 kareda 0 hit i 4 eror. Picher pèrdèdó tabata Garrich Phelipa.
Den e di dos wega Van Engelen Giants a logra mantené nan mes invikto ku un viktoria di 5-2 riba Montaña Abou Rangers. Pa Rangers 2 kareda 3 hit i 2 eror. Picher pèrdèdó tabata Ruendly Carolina i mihó bateador tabata Brunken i Apostel ku a bai di 1-1 kada unu. Pitcher ganador pa Giants tabata Ruwensly Bonifacio i mihó bateador Arguently Bonefacia di 2-2.
Sta. Rosa Indians a logra un viktoria di 14-1 riba Jandoret Braves. Indians tampoko no a konosé un derota ainda den e aktual temporada pero si un empatá i esei ta pone nan tras di Van Engelen Giants. E dos ekiponan aki lo topa otro den un wega kayente djabièrnè den wega di apertura di MCB-RBI 2015 pa 7:30 pm na Tio Daou Ballpark. Pa Indians 1 kareda 6 hit i 4 eror. Picher pèrdèdó tabata Denverick Martinus i tabatin vários bateador ku a bai di 2-1. Pa Indians 14 kareda 11 hit i 3 eror. Picher ganador tabata Lousandry Henriette i mihó bateador Baranco di 2-2 i Koeiman di 4-3.
Finalmente, Trai Seru Dodgers a logra un viktoria di 5-3 riba Brievengat. Pa Dodgers 5 kareda 8 hit i 2 eror. Picher ganador tabata Yarden Lionarons i mihó bateador tabata Bentura i Jansen ámbos di 2-2. Pa Orioles 3 kareda 5 hit i 2 eror. Picher pèrdèdó tabata Halim Rosalina i mihó bateador Nathan Lopez di 2-2.
Apertura di MCB-RBI manera a indiká kaba lo ta djabièrnè awor kuminsando 6or di atardi na Tio Ballpark sigui pa un wega entre e úniko dos ekiponan ku te ainda no a konosé derota den e aktual kampionato, Sta. Rosa Indians i Van Engelen Giants. Un wega ku sigur lo bira interesante.
Pa haña un relato mas amplio i tambe sifranan di e weganan por bai riba rbicuracao.com i tambe Facebook. Kòrda ku semper por sigui e weganan bibu na kas riba kòmpiuter, laptop òf telefon via di gamechanger.com. Djis buska rbi curacao junior i por selektá bo ekipo faborito. Tur esaki ta posibel danki na e patrosinio di MCB i Refineria Isla.


text:
Sarah ainda no por kere cu e ta e prome Miss Aruba Online! E ta un honor sigur cu el a haya e oportunidad pa participa, y logra e titulo Miss Aruba Online 2020. E dia siguiente Sarah su mama a puntre: “Y awor?’ y cu un smile grandi riba mi cara mi por a bisa cu awo e parti mas great ta bay cuminsa. Proyectonan, mas campaigns y sigur hopi teamwork cu e otro candidatanan pa nos crea mas powerful girls. Cu e titulo mi kier uza e plataforma mas hopi posibel y conecta pa por haci un diferencia hunto den nos mundo cu union. Cuminsando chikito, riba e plataforma di Miss Aruba Online y asina sigui pa friends, conoci, strangers, Aruba y some day mundo”.
Sarah ta kere cu nos tin cu traha hunto pa nos por crece como humano, mehora unda nos ta sinti nos por haci miho y crece na unda nos ta haciendo un tremendo trabou caba. Como e prome Miss Aruba Online e kier ta e bos pa persona cu porta mester scucha e palabranan; ‘Bo por!’ of ‘Bo ta bunita den tur manera!’, it’s a short sentence, but it can work magic.
“EXTREMELY IMPRESSED”
Sarah su experiencia como candidata den un certamen full online tabata tremendo, di e prome dia te e ultimo e comunicacion entre e girls y e comision tabata super. E tabata un experiencia completamente diferente compara cu e dos certamennan cu el a competi, ademas cu e tabata hopi mas ‘challenging’. E ta dificil pa mustra bo personalidad via potret of video di maximo 30 seconde.
“Pa e motibo aki mi a purba ‘think outside the box as much as possible’. Mi tabata kier hende wak e ‘bubbly Sarah’ cu bo lo conoce den persona, y purba laga nan conoce mi caracter mas miho posibel”.
Tur cos tabata online, e prome meeting cu e comision y e otro candidatanan tabata via zoom y e siguiente dia nan a dicidi di haci un zoom meeting: ‘nos cu nos’ pa asina conoce otro miho y sigur nan a hari hopi !
“Mi por bisa si cu mi tabatin mas nervio pa e resultadonan di cada challenge compara cu por ehempel e momento ora nan saca resultado riba stage. Porta esaki ta zona kens, pero den mi opinion social media tin un influencia hopi grandi riba nos pensamento y tambe ‘self validation’. Mi ta sinti cu mi a siña hopi di e pageant aki door di ta mi mes, y accepta mi mes con mi ta. Tur e girls a presenta TREMENDO resultado di e challenges, mi tabata extremely impressed cu tur di nan.
Den ki forma bo a sinti cu bo a redefini e standardnan di beyesa?
Cu e plataforma di Miss Aruba Online mi kier purba tuma un stap pa dilanti tur dia hunto cu e otro girls pa redifini e standardnan di beyesa. Con? Door di uni, papia y motiva otro pa crece. Door di demostra cu no mester tin un standard di beyesa, pero cu beyesa ta algo cu tin ‘diversity’ y cu esey ta mas bunita ainda. Si nos por recorda otro cu cada detaye di un persona ta haci’e bunita y su mes, nos por crece hunto den un mundo unda no tin beauty standards, pero den un mundo unda tur hende ta diferente, y esey ta haci bo bunita. Claro, esaki no ta algo nos lo logra den un dia, pero cu stap chikito nos lo bay dilanti. Tur dia caba mi ta wak hende ta ‘empower’ otro, yuda otro den un manera of otro, y asta inspira un hende sin cu nan mes ta ripara! Nos ta haciendo un tremendo trabou den un situacion fastioso manera nos ta aworaki, awo con nos por haci mas? Social media tin un poder hopi grandi awendia, y si nos por uza e plataforma aki pa inspira otro, imagina cuanto cos bunita lo por sali for di esaki.
“BEING MYSELF”
“Locual mi a purba di haci mas hopi posibel ta pa ta 100% mi mes den cada challenge. Den mi opinion, si un persona no ta honesto nan no por ta 100% nan mes, y ami ta aprecia hopi ora un hende por ta honesto cu su mes y otro hende. Na ningun momento mi a bisa of haci algo cu un miss ta ‘supposed’ di haci, of bisa locual ami ta kere e publico ta spera di scucha for di un miss. Mi tabata kier a conecta cu hende y pa nan conoce mi riba un nivel mas personal, cu por ta basta dificil via social media. By being myself, and connect with the followers through lives, interactive posts, y more challenges cu mi por haci cu e followers, I want to re-define the standards of beauty by showing how beautiful it can be to be 100% yourself”.
Cua tabata e Challenges cu bo a enjoy y esun cu bo a siña mas di dje?
Tur tabata super leuk y sigur hopi diferente. Ami cu mi team (den otro palabra ami cu mi mama y leu a leu mi ruman) a sinta pa cada challenge y papia kico nos kier logra cu e video of potret. Mi faborito tabata ‘This is me’ y ‘Anti Cyber Bullying Campaign’. Den tur dos mi tabata sinti mi hopi comodo y mi a enjoy share un parti di mi bida cu e plataforma. Mientras e challenge di e campaign tabata mi faborito, el a siña mi mas cu tur challenge tambe. E ‘anti cyber bullying campaign’ tabata un momento di honestidad pa mi, y unda mi por a uni cu algun di e muhernan cu mi ta admira den mi bida. Pa e motibo aki pronto mi lo lansa un part 2 di mi campaign tambe. Tur e challenges tabata super great pa filma, ami huntu cu mi mama sigur a bond y hari hopi, ora nos mester a filma mil biaha di nobo paso mi no a gusta mi cara! Hahaha.
Cu ‘shelter in place’ y ‘distanciamento social’ con a logra cada Challenge?
Pa mi no tabata mucho dificil, mi tabata hopi lucky di tin mi mama den mi team pa yuda mi, cu su creatividad y filming skills. Na mi cas desde comienso nos ta sali di cas solamente pa ‘urgent matters’ manera supermercado of botica, dus mi no a haya moeilijk pa keda cas y asina mi no a pidi ayudo for di friends tampoco. Mi a filma e video di ‘Confidence is Key’ den e rooi band’i mi cas hunto cu mi mama, y esaki tabata e unico challenge na unda nos a sali fo’i cura di cas, aunke e rooi ta keda 5 minuut leu di mi cas na pia …haha. Mi kier bisa si cu tabatin momento cu ta dificil pa ta creativo na cas so.
ACCEPT, APOLOGIZE & EMPOWER
Splica en corto di bo ‘Anti- Cyber Bullying Campaign’
Mi campaign yama Sisterhood in 1, 2, 3! Y e ta un 3 step fase na unda nos por tuma un momento y pensa riba; Accept, Apologize y Empower. Hopi biaha nos no ta ripara nos ta forma parti di bullying sea ta personal of via social media. Dunando un comentario negativo of asta ora nos no stop un otro persona di papia negativo di un hende. Mi campaign ta pa nos para keto na nos mesun accionnan y pensa, con ami por mehora como persona? Y con ami por empower otro hende? Nos por crea algo asina bunita si nos pensa miho prome nos papia y si nos crece hunto den humano fuerte.
Con e comunicacion tabata cu e otro candidatanan?
Super!! E girls ta hopi lief y nos a traha un groupchat riba dia 3 cu yama ‘Queens’ na unda nos por a pidi ayudo of djis papia coy kens. Halfway through cos tabata keto un rato pero mi ta kere esey tabata, paso nos tur tabata focus riba e challenges. Overall, e girls ta amazing, nos a crea un bunita bond y nos a plan caba dia e situacion fastioso mehora nos lo topa y celebra hunto.
Bo a spera di bira e ganadora mirando cu bo a sobresali semper den Top 5?
No… sigur cu no. Tabata amazing pa wak mi mes den e top 5 cada challenge, pero tur e otro candidatanan tabata asina fuerte cu mi no tabatin niun idea ken lo gana! Nos tur tabatin un vision den mente y kico nos kier a deliver cu cada challenge, y mi ta admira cada un di e damanan pa e trabou cu nan a hinca den e pageant aki. Mi ta hopi humbled cu mi a logra gana e titulo pero e competencia tabata hopi fuerte sigur.
INSPIRACION
Sarah su inspiracion ta cada persona cu ta bringa pa logra nan soño. Ta hopi facil pa bisa cu bo tin ‘dreams y goals’ pa futuro, pero ta dificil pa traha duro y bay p’e! Su aspiracion haciendo uzo di e plataforma di Miss Aruba Online ta, pa e no ta solamente un role model, pero tambe un persona cu por sinti comodo pa papia cu ne si mester di ayudo. Den futuro e lo kier sigui competi den otro certamen, y asta bay pa Miss Aruba. E plataforma cu e mundo di beyesa a dune a inspire pa yuda otro, pa inspira y pa no tin miedo di saca su bos. E ta encanta traha cu hende, plania y traha memoria. Actualmente e ta un wedding planner y ta stima su trabou. E lo kier sigui crece, pa planea mas tipo di evento y sigui su estudio pa e por semper sigui expande su horizontenan. Y un ‘small item’ riba su ‘long bucket list’ ta pa mehora y crece den public speaking. Tur dia e ta wak TED talks y nan ta inspir’e den hopi nivel di su bida, si no ta trabou ta personalmente.


text:
Diasabra anochi a cuminsa cu coltrol rigoroso Na altura di Lobby/Craft bar riba J.E Irausquin Blvd.
Na dado momento a bay Yolo bar na palm beacht pa asisti DVG y patruyanan di Noord y Strandpolitie mirando cu e publico den e establecimiento no kier a sigi ordo di autoridad y e establecimiento no tawata cumpli cu protocolnan di DVG.
Despues a sigui cu control riba e parkeerplaats di Linear park y aki a reparti un cantidad di multa entre otro; documentonan cu no tawata na ordo y pa seatbelt.
Un chauffeur a dicidi di kita su yabi di auto for di e contacto, a laga e auto riba caminda y core bai laga paspoort atras.
Mirando cu e auto tawata para den caminda y tawata stroba trafico a dicidi di takel e auto.
Na dado momento a surgi un problema na unda a cuminsa tira boter ariba polis, pero di cual un persona masculino a wordo herida cu un kap na su cabes y tabata sangra. E persona no tawata kier asistencia di ambulance y a wordo yuda door di su amigo nan.
Despues di refuerso policial, polis a restablece orden publico na linear park.
Controlnan a sigi te despues di mey anochi den area di hotel pa mantene seguridad di nos pais na orden.
Nos por sigura nos comunidad cu unidad motorisa lo sigui controla na tur parti di nos isla, percura pa abo tin tur documento na ordo!


text:
KRALENDIJK – Nutricia a organisá den luna di mei e promé edishon di Nutricia Luna di beibi aki na Boneiru.
En kolaborashon ku ENNIA, Fun Miles i Babywinkel Bonaire a presta atenshon durante henter luna na mayornan ku tin yu entre 0 pa 3 aña di edat. Via di un kues digital mayornan por a tèstnan nan konosementu di bebi e partisipá pa gana un seguro di estudio di ENNIA na balor di $2750, 10.000 Funmiles òf un bon di Babywinkel na balor di $500,-. Tambe vários establesimentu tabata tin promoshon riba produktonan di bebi.
For di mas di 300 partisipante a saka tres gana dor. Banda di e ganadornan, Nutricia kièr yama un danki na ENNIA, Fun Miles i Babywinkel pa partisipá.
Próksimo aña lo wòrdu organisa un biaha mas e luna di bebi di Nutricia organisá.
Winnares van de hoofdprijs: Joselle Margarita met dochter Selvienska
KRALENDIJK – Nutricia a organisá den luna di mei e promé edishon di Nutricia Luna di beibi aki na Boneiru.


text:
Scol Dununman ta un scol basico di enseñansa special pa alumnonan cu hopi dificultad pa siña. (Zeer Moeilijk Lerende Kinderen) E scol ta situa na Piedra Plat 86B. Scol Dununman ta forma parti di e Fundacion Stichting voor Verstandelijk Gehandicapten Aruba (S.V.G.A.)
Scol Dununman ta un scol pa alumnonan cu hopi dificultad pa siña cu tin un IQ di entre 50 pa 60. Nos alumnonan ta di edadnan 4 te cu 16 aña cu tin un atraso den nan parti cognitivo, social-emocional y limitacionnan fisico. Pa e motibo aki ta hopi dificil pa formula un descripcion cu ta conta pa tur alumno.
Meta
E meta di Scol Dununman ta pa ofrece enseñansa y guia adapta na e alumno caminda ta tene cuenta cu su nivel y posibilidad. Integracion y funcionamento optimal den nos comunidad ta hunga un rol esencial.
Organisacion di scol
Scol Dununman ta parti den tres parti caminda tin:
Formacion basico:
- grupo 1: alumnonan di 4 pa 6 aña
- grupo 2: alumnonan di 6 pa 8 aña
- grupo 3: alumnonan di 8 pa 10 aña
E alumnonan cu ta sigui e formacion basico tin e edad di 4 pa 10 aña. Nan ta haya un formacion intensivo riba e aspecto social-emocional, abibilidad di yuda nan mes, creatividad y tambe e condicionnan pa skirbi, lesa y rek na un forma ludico. Na momento cu e alumno cumpli 10 aña, e ortopedagogo lo evalua su IQ. E resultado di nan IQ den combininacion cu combersacion cu ortopedagogo y observacion di maestronan lo stipula e ruta di siñamento cu e alumno lo mester sigui den e formacion practico.
Formacion practico:
- grupo 4: alumnonan di 10 pa 12 aña
- grupo 5: alumnonan di 12 pa 14 aña
E alumnonan cu ta drenta den e formacion practico tin e edad di 11 pa 14 aña. Nan ta haya un formacion intensivo riba e aspecto cognitivo y practico pa nan por funciona den e comunidad optimalmente. Ta ofrece e parti basico di e materianan di skirbi, lesa, rek y alabes cuminsa practica tareanan cu nan por haci pa yuda nan mes den cas. Sexualidad y uza medionan di comunicacion na un forma responsabel y sano ta bira e liña cora den e curiculo.
Formacion practico avansa:
- grupo 6: alumnonan di 14 pa 16 aňa
E alumnonan den e formacion practico avansa tin e edad di 15 pa 16 aña. Durante nan ultimo dos añanan, nan lo haya un preparacion debido pa nan por drenta e siguiente fase di nan bida na Briyo di Solo, Man na obra of e sector laboral. E alumnonan lo haya oportunidad di pasa nan pasantia na e diferente departamentonan y of compania caminda nan lo practica e trabou. Na mesun momento nan ta keda haya e materianan di skirbi, lesa y rek pero na un manera mas practico di manera cu por uza esaki den nan bida diario.
Materianan / lesnan cu ta wordo duna
- idioma lesa
- matematica
- orientacion den tempo
- orientacion den espacio
- obra di man
- naturalesa y tecnologia
- musica y movecion
- drama
- movecion y salud (gym)
Desaroyo basico
- integracion
- material di desaroyo
- motris y sentido
- abilidadnan social
- siña siña
- medio social
- ayudo propio
- practica paden
- practica pafo
Cuido di alumno
E meta di un structura di cuido di alumno ta pa percura cu e alumnonan ta sigui enseñansa sin problema y cu nan ta disfruta di un enseñansa di calidad. Na final mester logra saca e miho di e alumno y asina yega na un rendimento di enseñansa optimal.
Departamento di Enseñansa a traha riba un documento riba peticion di Minister di Enseñansa caminda ta splica con e cuido di alumno na e scolnan primario y secundario lo mester ta. Pa enseñansa primario esaki ta encera:
- Prome liña, den e scol mes.
- Di dos liña, cuido externo manera centro Multidisciplinario y SPG di SVGA pa diagnostica y guia.
- Di tres liña, ta instancianan cu ta duna tratamento y of cu ta sirbi como internado.
E funcion di e structura aki ta pa traha preventivo y garantisa bon enseñansa caminda ta acopla e necesidad pedagogico-didactico na esun di e alumno, cual ta responsabilidad di e maestro.
E structura interno di Scol Dununman lo percura pa:
- alumnonan cu banda di e cuido normal ta haya e extra ayudo cu e tin mester di dje.
- guia funcionamento di e maestro, caminda ta duna sosten na e maestro pa optimalisa e desaroyo pedagogico didactico di tur alumno riba tur tereno.
Personanan cu ta forma parti di e structura aki ta e maestro, e assistent, un IB-er (Interne begeleider) cu lo ta encarga cu duna sosten pedagogico didactico na e maestro y e cabesante. E ekipo di cuido lo traha hopi di cerca cu SPG cu ta forma parti di e structura di SVGA.
Contacto cu mayor
Scol Dununman kier traha mas hopi cu ta posibel cu mayornan.
Esaki ta positivo den bienestar di e progreso di e alumno.
Rondleiding: Mayornan di un alumno cu a keda admiti lo haya un splicacion y lo cera conoci cu e scol. Nan lo cera conoce cu e klas den cual e alumno lo bay y si por cera conoci cu e maestro y assistant.
Anochi informativo: Na comienso di aña escolar ta tene un anochi informativo pa mayornan. Durante anochi aki mayornan ta haya informacion di e materianan cu ta duna na scol, e forma con e expertonan ta traha cu e alumnonan y con ta spera cu mayornan ta coopera cu scol. Tambe scol ta organisa anochinan informativo caminda mayornan ta haya informacion di cierto temanan cu ta relacion di educacion di alumno y of syndroom/problema cu alumnonan por tin y con mayornan por anda cu nan.
Reunion di alumno: Un biaha pa aña of cada dos aña ta reuni cu mayornan, ortopedagogo, maestro, assistent, maestro di guia y e profesionalnan y/of instancianan cu ta traha cu e alumnonan. Durante e reunion aki ta duna e mayor un relato y e plan di guia cu a traha pa e alumno y palabra con mayornan por sostene scol. Na final di e aña escolar e maestro y assistent ta duna mayornan un splicacion di e rapport cu e resultado di e alumno. Mayornan semper por haci un cita pa papia cu e maestro y/of directiva di scol.
Schrift di contacto: Maestronan ta traha cu un schrift di contacto pa e desaroyo y progreso di e alumno. Alabes mayornan por informa maestronan di e desaroyo na cas y of di e yiu. Di e forma aki ta traha hunto na e bienestar di alumno.
Enseñansa obligatorio (Leerplicht)
Desde 1 di december 2012 a drenta na vigor e ley di enseñansa obligatorio pa muchanan di 4 te cu 16 aña. Cu e ley aki e gobierno di Aruba ta cumpli cu un di e derechonan di mucha cu ta e derecho riba enseñansa. Como e muchanan ta menor di edad, gobierno lo percura pa nan bay scol. Pa controla esaki a institui Bureau Leerplicht. E departamento aki ta encarga pa controla cu e muchanan no por keda cas sin mas of biaha ora tin scol.
E team di Scol Dununman ta consisti
- 1 Cabesante
- 1 Cabesante suplente / IB’er
- 8 Maestro
- 9 Assistent
- 1 Personal di limpiesa
Scol Dununman
Piedra Plat 86-B
Paradera, Aruba
Tel: +297 522-7852 of +297 522-7856
Fax: +297 522-7850
E-mail: school.dununman@svga.aw


text:
ORANJESTAD: Diaranson ultimo den aula di Univerisidad di Aruba a tuma luga instalacion di dos profesor p’e facultad di derecho. Presente ne ocasion special tabata Prome Minister di Aruba sra. Evelyn- Wever Croes, Presidente di Parlamento sr. Edgard Vrolijk como tambe Gobernador di Aruba sr. Alfonso Boekhoudt kende a sigui e ceremonia online. ‘Ta un honor pa por ta presente na un momento asina special pa Universidad di Aruba y pa enseñansa di nos pais,’ e Mandatario a expresa. Nos por a scucha e discurso inaugural sumamente interesante di professor Michiel Heldeweg di (Algemene Rechtswetenschappen) y profesor Herman Bröring di (Staats- en bestuursrecht). E profesornan a duna un presentacion riba dos diferente tema cu sigur lo contribui hopi na pais Aruba, como tambe pa yuda nos educa nos studiantenan pa un nivel mucho mas halto
Minister Endy Croes ta gradici Rector Dr. Viola Heutger pe invitacion alabes felicita Universidad di Aruba, profesor Michiel, profesor Herman como na nan famianan cu a compañanan na un momento asina special. Nos ta deseanan hopi exito!


text:
Oranjestad-Mo Michi su ultimo mensahe durante mi bishita y conversacion cune na Hospital tabata ta: UN INTERES SO TA CONTA E INTERES DI PUEBLO. E palabranan aki lo keda como un credo politico pa nos y lo keda como nos herencia politico di dje y nos mision cu nos ta asumi den nos bida y lucha politico pa realiza y logra esta e felicidad y progreso berdadero pa henter nos pueblo sin distinccion.
Como juinan di Betico hamas nos lo lubida Milton Henriquez cariñosamente yamá Mo Michi, ta imposible pa nos lubida e sentimiento di amor y lealtad cu semper e la expresa pa e lucha di nos Pueblo pa ta liber y pa nos Libertador su bon amigo nos tata Betico Croes. Mo Michi tawata un amigo fiel na Betico, fiel na e lucha di nos Pueblo pa ta liber, fiel na un caminda di bida companja pa su rectitud como homber correcto, firmesa den su opinionnan y firmesa den su conviccionnan. Na su Señora Tia Miriam, na su Juinan Dwight y Milton y na henter su Famia y Amigonan: Boso mester ta orguyoso di tabatin un persona tan especial den boso bida manera Mo Michi. Nos sa cu boso ta SUMAMENTE orguyoso di dje, manera e tabata increiblemente orguyoso di bosonan.
En lo personal, mi ta agradecido cu mi por tawata tin e luho di su tempo y opinion pa consehami y guiami tur ora cu e la considera importante pa orientami den un curso na interes di nos Digno Pueblo…su Pueblo….su Aruba.
Mi ta sumamente contento cu Dios Todopoderoso a duna su famianan, su juinan, su Señora y na nos tur cu ta stimé, e tempo den su bida cu e la dedica na tur cu e la stima.
Awor cu e ta rumbo e reino celestial unda cu e lo topa cu su familiarnan cu a bai, y su gran amigonan cu ta wardando e, nos ta pidi nos Todo Poderoso brinde un lugar especial den e luz y paz di su reino pa su descanso eterno. Nos pidi den nos oracionnan: Mo Michi sigi pidi pa bo Pueblo, nos Pueblo cu tanto bo a stima. Mo Michi nos lo percura, hunto cu bo juinan y Tia Miriam, di representa bo memoria y legado dignamente. Nos lo haya bo falta inmensamente. Pero nos paz ta cu awor bo lo ta mas serca di nos Gran Dios pa pidi’e pa su bendicion pa nos salba e pida baranca aki cu ta nos Patria Aruba. Pa nos salba nos Patria Aruba pa asina nos rescata nos Pueblo y e futuro generacionnan di nos juinan cu lo mester sigi cu e bon ehempel cu bo a hasi e tenor di tur bo accionnan, conducta y pensamento den bo bida den tur su aspectonan.
Mo Michi sosega na paz, HAMAS NOS LO LUBIDABO.
Den nomber di juinan di Betico: Glenbert F. Croes Miembro di Parlamento pa MEP


text:
Aruba a haya su mes encontra den un situacion sumamente dificil desde maart aña 2020 cu tabata e comienso di e pandemia di COVID-19. Na maart 2020 nos mester a pasa over na cera nos frontera nan y esaki tabatin un impacto grandi riba nos turismo y economia.
Na juli 2020 Aruba a habri su frontera nan aereo bek. Den aña 2021 poco poco a mira recuperacion di nos turismo y a surpasa e proyeccion cu a premira. Aunke cu e olanan di variante di COVID-19 a pone Aruba y henter mundo na peliger na mas cu un ocasion pa bolbe cera e frontera nan, asina mes nos a sigui mira recuperacion den nos turismo.
Durante e aña aki den e luna di april, mei y juni Aruba a surpasa e cantidad di turista den comparacion cu aña 2019, cu tabata e aña den historia di Aruba miho den turismo. Aruba su performance tabata excepcional pa recuperacion di turismo y e proyeccion ta cu e trend lo sigui asina pa resto di aña 2022.
Turismo ta e motor di nos economia. Un turismo bon ta nifica mas trabou, miho sueldo y mas entrada pa Aruba. Pa e motibo aki ta mi kier gradici Minister Dangui Oduber, Gobierno di Aruba y tur departamento y empleado den e sector turistico cu ta bin ta trahando duro y cu awe nos por mira resultado nan hopi positivo pa pais Aruba.


text:
Diamars anochi for di caminda principal un automoblista tabata sigui un nissan tiida coriendo basta malo mes y a informa polis, patruya a topa cu e auto aki riba caminda di Pos Chikito pa Savaneta a dune señal pa para pero esaki a nenga y cuminsa hisa su velocidad.
Net na altura di club arias a logra di blokia e auto y aki polisnan a bay atende cu e chauffeur di biaha y detene pa no sigui instruccion di Polis. A listra den e auto y e oficialnan a pone e chauffeur supla pero el a faya e biahanan y a keda deteni pa core auto bou influencia tambe. A bay cu e detenido y e auto warda di Polis.


text: Diaranson mainta a drenta informe di un caso di detencion na airport, mesora a dirigi un patruya na e sitio. Na yegada di e patruya a bin compronde cu na douane na airport nan a detene un curasoleño cu kier a drenta cu droga, ela trese tanto marihuana como cocaina den su maletanan bao pensamento cu for di Curacao nan lo no ser controla, pero a lubida cu esnan den douane ta entrena cu nan ta observa y ta reconose hendenan cu actuacion y comportacion nervioso y ora di scan maleta ta detecta nan cosnan ilicito. Douane mesora a detene y a pase pa e seccion di crimen organisa di polis cu lo sigui cu e investigacion.


text:
GOBIÈRNU TA KOMPENSÁ ADISHONALMENTE HENDENAN KU TA RISIBÍ AOV I KU NA MOMENTU KU NAN A YEGA EDAT DI 60 AÑA A OPTA PA E AREGLO DI TRANSISHON ENTRE 2014 I 2016
Willemstad- Konseho di Minister a bai di akuerdo ku un kompensashon adishonal di e grupo di AOV’r ku durante di e periodo di 1 mart 2014 pa 1 di mart 206 a hasi uso di e areglo di transishon pa kobra nan penshun di behes (AOV) promé ku nan a yega 65 no opstante e redukshon di 6% pa aña riba nan penshun di behes.
Ta trata di personanan ku a entrega nan petishon na SVB, pa for di nan 60 aña risibí nan pago di penshun di behes. A apliká un redukshon di 6% pa aña riba e penshun di behes. Por a hasi petishon pa e areglo di transishon entre 1 di mart 2014 pa 1 di mart 2016.
Alrededor di 4.800 persona entrega un petishon entre 1 di mart 2014 i 1 si mart 2016 pa risibi nan pago di penshun di behes ku e redukshon aki. E rason ku a pisa hopi den yega na e desishon pa kompensá e grupo aki ta e echo ku un parti di nan no tin otro fuente di entrada ku no ta nan penshun di behes. Banda di esaki a resultá ku algun di nan a hasi petishon for di mart 2014 pa tuma nan penshun di behes i komo tal a risibí un redukshon máksimo (di 30%.)
Danki na e esfuersonan ku komunidat a hasi durante di e último añanan a krea espasio pa por suavisá efektonan negativo ku e reforma a trese kuné. E redukshon di 30% riba e derecho di penshun di behes a keda redusí pa e grupo aki te na 20% na sèptmber 2016 i e grupo di persona aki a risibí pago di esaki ku forsa retroaktivo na fin di sèptèmber 2016.
Entretanto a konstata ku e gastunan di e redukshon aki, tantu esun pa kubri e parti retroaktivo komo e gastunan struktural, ta menos di loke a premira. Pesei Konseho di Minister a disidi baha adishonalmente e redukshon riba e derecho di penshun pa e grupo aki te na 15%.
E grupo di persona aki lo risibí e bahada aki tambe ku forsa retroaktivo. E pago lo tuma luga na inisio di desèmber 2016.


text:
Punto adishonal pa reunion Públiko di Parlamento di djabièrnè, 19 di mei 2017
PUNTO DI AGENDA ADISHONAL pa e reunion públiko di PARLAMENTO DI KÒRSOU riba DJABIERNE, 19 di mei 2017, pa 11or a.m.
Agregashon di e siguiente puntonan di agènda:
4. Deliberashon ku Promé Minister i Minister di Salubridat, Medio Ambiente i Naturalesa enkuanto e biahe di Minister di Salubridat, Medio Ambiente i naturalesa pa Ginebra i e nombramentu di e Minister aki den un puesto haltu na Maneho Agrario i Peska (antes L.V.V.)
Willemstad, 18 di mei 2017
Na nòmber di Presidente di Parlamento,
Grefir di Parlamento,
mr. S. R. Cijntje
N.B.
Punto di agènda no. 4 a keda poné riba agènda pa kumpli ku petishon di e miembronan di Parlamento E.M.A. Rozendal, A.V. Pauletta i mr. S.F.C. Camelia-Römer
Lugá di reunion: Sala di reunion di Parlamento, Wilhelminaplein 4.


text:
Dutch Kingdom
Home Dutch Kingdom
Kuerpo Polisial di Korsou ta informa: Kontròl dirigí riba violashon di Lei di Arma...
Djamars 17 di desèmber 2019 alrededor di 01.00’or di mardugá, e Tim di Mantenshon di Òrdu Públiko a tene un kontròl dirigí riba violashon...
Ministerio Publico di Korsou ta informa: KASONAN DI TRÁFIKO DEN KORTE UN INDIKASHON DI...
Djárason 11 di dezèmber último, e último kasonan di tráfiko pa e aña aki a tuma lugá. E diferente desishonnan di wes, ta duna...
Kuerpo Polisial di Korsou ta informa : Rekompensa di 10 mil florin pa informashon...
Willemstad, Korsou: Polis ta yama komunidat danki pa e aporte risibí te na e momentonan akí, riba e kaso aki bou menshoná. Nos no a...
E criminal mas busca pa Husticia Hulandes a keda deteni, Ridouan Taghi a wordo...
Fin na e buskeda grandi di e top criminal y mas busca pa Husticia Hulandes, Ridouan Taghi a wordo haya y a keda deteni...
Kuerpo Polisial di Korsou ta informa: Seis sospechoso detené pa diferente delito.
Djabièrnè 13 di desèmber 2019, den oranan tempran di mainta riba òrdu di Ministerio Públiko, e tim di reshèrshi (VVC) stashoná na warda di...
Dutch Caribbean Nature Alliance bracht werkbezoek aan Nederland.
Betrekt belanghebbenden en partners om de ondersteuning voor de natuurbeheer organisaties van de Nederlands Caribische eilanden te vergroten Dutch Caribbean Nature Alliance’s (DCNA) voorzitter Hellen...
Kuerpo Polisial di Korsou ta informa: Detenshon relashoná ku atrako.
Willemstad, Korsou: Kontinuando ku un investigashon relashoná ku un atrako ku a tuma lugá 23 di òktober 2019 na depósito di un supermarket na...
Introdukshon di tarifa nobo pa seguridat di frontera na yanüari 2020
Willemstad, Korsou: For di 1 di yanüari 2020, pais Kòrsou lo kobra un tarifa di $1.32 na imigrashon, pa optimalisá e seguridat di frontera....
Historiko eksitoso 4rto simposio riba futuro politiko, derecho di outo-determinashon I reparashon den Caribe
Fundashon Nos Ke Boneiru Bek ta mira bek riba un simposio sumamente eksitoso ku a wordu tene na Bonaire riba e fechanan di 6,...
VIDEO, Kuerpo Polisial di Korsou ta informa: Investigashon profundo den kaso di rementá bankomátikonan.
Willemstad, Korsou: Relashoná ku e kaso den kua a rementá dos bankomátiko den oranan di ayera mardugá, un tim di reshèrshi mesora a kuminsá...


text:
Tur luna, Caribbean Queen na Palm Beach Plaza Mall ta honra un artista femenino local cu ta biba y crea riba e isla. E programa di Reina Caribense a wordo lansa ora e tienda a habri na fin di 2011. Pa e luna di Juni 2014, un artista local, Gloria Feliciana, ta e Reina Caribense celebra na e pacus, demostrando su arte pa hende local y turista por admira y cumpra. Como un mucha den su ciudad natal stima di Salta, Argentina, Gloria a haya su mes atrai na obranan di arte y moda. Como un hoben, el a crea paña, faha, cartera, camisa pisa pa winter, y topnan di crochet pa zomer, tambe modificando paña prêt-a-porte pa crea su mesun estilo. E no a sigui cualkier tipo di curso formal di arte, sino el a completa su educacion den un area completamente diferente, graduando como un analista di sistema y trahando despues como un profesional den IT. El a bin Aruba despues di a cuminsa su bunita storia di amor 12 aña pasa. El a casa akinan y a duna luz na dos yiu homber, Mark (4) y Frank (10). El a habri su mesun negoshi exitosamente, trahando cu computer, 10 aña pasa. E aña aki el a dicidi pa seriamente sigui tras di e desaroyo di joyas traha na man, despues di e participa den un tayer di diseño di moda na Ateliers ’89 na Oktober 2012. Durante 2013, el a busca informacion, siña y practica tecnicanan nobo y a descubri porcelana frieu, un medio accesibel cu cual e por a crea su piesanan unico di joyas traha na man. Su imaginacion a cuminsa expande mientras cu e tabata hunga cu color y forma, cual el a gosa sumamente hopi di dje. Gloria ta raporta cu, mas cu tur cos, e ta gusta traha kralchi, y aunke cu su material faborito ta porcelana frieu, e ta usa tambe tela, foil di aluminio, palo, cuero, cocolishi y glas di e lama rond di Aruba. Gloria ta pasa hopi bon trahando su joyas na man, y e momento cu e caba cu un piesa, mas idea ya caba ta formando den su cabes. Den su coleccion, cada piesa ta diseña y crea cu hopi pasenshi, ultimamente reflehando su mesun estilo, cual e ta defini como femenino, delicado, sofistica, clasico y alegre. Exclusivo y moderno, e piesanan ta diseña pa pone hende muhe sinti nan mes special, y bo por bisti nan den dia of anochi. Gloria ta haya e reto di mehora su obranan hopi excitante. Contento di ta e Reina Caribense di mas nobo, Gloria lo ta demostrando su obranan durante henter e luna di Juni na Caribbean Queen, Palm Beach Plaza Mall. Caribbean Queen ta dedica un porcentahe di tur benta na su programa di Tikkun Olam (Reparacion di Mundo). E fondonan colecta ta wordo parti tur cuartal entre organisacionnan caritativo, como parti di un esfuerso continuo pa haci algo bon y sirbi e comunidad. Tur e fundacionnan cu ta ricibi donacionnan di Caribbean Queen ta dedica na e promocion di arte riba e isla y educacion di artesania.
Proyecto ‘Samsung Smartschool’ ta un hecho !!
January 28, 2015 0
SMAC TA INFORMA: secuencia di lot pa reina infantil e y hubenil 2015
January 22, 2015 0


text:
Diabierna 4 di mei 2018 a tuma lugar den Compleho Deportivo Guillermo P Trinidad e wega tan spera entre e dos lider nan di e Campeonato di Aruba su Futbol Division uno. FC Porto cu ta e actual lider riba e standing Division uno Grupo A contra di Brazil Jrs cu ta e lider grupo B. E dos equipo nan aki ta luchando pa wak cua lo promove pa Aruba su Division mas halto di Futbol pa e proximo Campeonato 2018-2019. Den e prome 45′ nan di wega ambos equipo a crea algun opotunidad dilanti gol pero no por a habri e marcador. Caminda cu nos mester bisa e equipo di Brazil Jrs tabata mas peligroso cu nan contricante. E prome parti di wega ta termina sin anotacion.
Den e di dos parti di wega nos mester bisa e equipo di FC Porto a bai hunga un wega mas defensivo y asina duna Brazil Jrs mas espacio pa crea mas peliger riba nan gol. Tabata na di 71′ di wega cu e hungador Clancy Calixte #11 riba su camiseta ta logra habri e marcador pa Brazil Jrs bai ariba 1-0. Na di 80′ di wega den un atake di e equipo di Brazil Jrs nan ta foulia e hungador Brian Dorothal #17 net na e rand di doelgebied pa refree pita infraccion y duna un tiro liber, aki nan Darwin Smarius # 12 ta cobra un fusil den e skina abow banda drechi di e keeper cu no por a haci nada pa asina amplia e ventaha na 2-0. Despues di aki nan wega a cuminsa sali for di man e refree mester a saca diferente kaarchi geel y tambe corra. Cu e wega aki tambe e equipo di Brazil Jrs tabata nan ultimo wega di e di dos round. Ambos equipo ta den playoff caba sperando algun wega mas pa asina haja sa ta ken nan lo bira nan contricante. Score Final Brazil Jrs vs FC Porto 2-0.


text:
Tyrone awor komo solista ta ‘ready’ pa un otro etapa
Tyrone ‘Ty’ De Freitas, lo ta bèk den farándula komo solista. Ta trata aki di e kantante arubano, konosí tambe den e front di Buleria. Despues ku e tabata pa un periodo inaktivo, unda e la analisá farándula, e ta kla pa sali positivamente. Esaki ku un solo meta, ku ta pa deleitá tur e fanátikonan di su persona, kende semper a sostené. Tyrone su plannan pa 2018 lo konsentrá den produkshonnan komo solista i algun featurings pa ku otro artistanan solista, bon konosí tantu na Aruba, i tambe den eksterior. Nos a hasta kompronde ku e lo feature ku Buleria proksimamente.
E kantante ta bai konsentrá pa duna tur ku tin i sigur semper e lo ta habri pa kualkier interes pa ku su persona por mira aktuashon den fiesta- i eventonan, tantu privá komo tambe públiko. Su agenda lo keda maneha dor di Johnathan Lake. E intérprete di e piesa “Regalá mi”, ku tabata un di e tantísimo hitnan di Buleria, ta konosí pa konkista e damitanan ku su karisma. Pues na tur fanátiko di e kantante aki, keda pendiente paso ‘Ty’ ta kla pa Aruba, Boneiru i Kòrsou un biaha mas i sigur sin lubidá Hulanda.
Tyrone di su banda ta gradisi tur fanátiko ku a warda ku tantu pasenshi pa su regreso. “Mi tei bèk, anto ku hopi gana pa duna tur fanátiko lokual nan kier”, E kantante a finalisá bisando, den un kombersashon ku TRENDSZ .


text:
Riba 29 di augustus Corte Comun di Husticia a rechaza un keho di un habitante di Parkietenbos. E habitante a keha (entre otro) tocante e decision di Ministerio Publico pa no persigui e hecho cu e incinerator a sigui ta traha y tambe encuanto e decision pa no persigui, pa awor, e hecho cu no tin hindervergunning pa Parkietenbos. Ademas Corte Superior a rechasa e keho di e habitante tocante e decision di OM di keda sin persigui y di no trata denuncianan posteriormente haci di otro hechonan castigable.
Relaciona cu e incinerator, Corte Superior a referi na e hecho cu un hindervergunning a wordo saca y cu huez a dicidi cu no tin base pa suspende e hindervergunning aki. A base di esey no por conclui cu a base di e hechonan y circumstancianan actual, tin motibo pa sospecho di un hecho castigable. Ademas Corte Superior ta considera di importancia cu e lucha contra e hindervergunning ta un asunto civil y no penal.
Ministerio Publico a informa e habitante na inicio di e aña aki den un conversacion personal cu e decision di persigui of no persigui hechonan relaciona cu Parkietenbos lo wordo hala te januari 2023. Esaki ta pa duna Pais Aruba tempo pa introduci medidanan pa pone e dump riba Parkietenbos cumpli cu leynan y reglanan. Corte Superior ta di opinion cu e decision aki di Ministerio Publico no ta igual cu keda sin persigui un hecho castigable of cu tarda demasiado pa persigui un hecho castigable. Riba e punto aki e keho di e habitante a wordo declara sin base.
E decision di Corte ta significa cu Ministerio Publico lo huzga e situacion rond di Parkietenbos na januari 2023 di nobo, manera publica anteriormente.


text:
Pastechi di tuna di panaderia local ta obtenibel na McDonald’s Pisca ta bolbe como opcion durante cuaresma…
Desde siman pasa, diaranson di shinishi, McDonald’s
Aruba ta brinda pisca como opcion durante temporada di cuaresma. McDonald’s tambe ta
introduci pa prome biaha pastechi di tuna, popular y faborito for di un panaderia local.
E pisca cu ta wordo uza den e campaña di “ Premium Fish” ta 100% Alaskan Pollock. Y
McDonald’s ta orguyoso cu e ta alabes 100% sostenibel. Algo cu ta accentua e dushi sabor y
calidad cu e consumidor ta conta cune.
E sandwich ta consisti di un slice di pisca di 3 oz., lechuga, tartar sauce cremoso y American
cheese gesmelt riba un apetitoso pan “sesame bun”. Por bestel e sandwich su so of combina
den un McCombo cu French fries y refresco.
Clientenan di McDonald’s tambe por scoge e “side salad option” di solamente 20 caloria hunto
cu e orden di Premium Fish McCombo, of cualkier otro combo, como alternativa pa French fries.
“Nos na McDonald’s ta haci uzo di Alaskan Pollock pa e Premium Fish sandwich, cu ta 100%
produci for di piscaderia certifica pa Marine Stewardship Council, cu ta 100% sostenibel.
Sostenibilidad ta importante pa nos, e ta yuda conserva nos lama”, Fabian Lantinga, Operations
Supervisor Arcos Dorados Aruba ta enfatisa.
Pa mas informacion, “Like” e Facebook pagina di Mc Donald’s Curaçao y Aruba of sigui nos riba
Twitter, @McDonalds_CA.
Arcos Dorados ta e operador di restaurant di McDonald’s di mas grandi na mundo den
termino di benta i e cantidad di restaurantnan, operando e cadena di mas grandi di
“Quick Service Restaurant” na Latino Amerika i Caribe. E tin e derecho exclusivo di ta
doño, opera i duna frankisia di restaurantnan McDonald’s na 20 pais Latino Amerika
i Caribense, incluyendo Argentina, Aruba, Brazil, Chile, Colombia, Costa Rica, Corsou,
Ecuador, Guyana Frances, Guadeloupe, Martinique, Mexico, Panama, Peru, Puerto
Rico, St. Croix, St. Thomas, Trinidad & Tobago, Uruguay i Venezuela. Arcos Dorados
ta opera of ta duna frankesa na mas cu 2,086 restaurant McDonald’s i ta emplea mas


text:
Oranjestad-Diamars tabata un dia grandi pa transporte aereo y turismo di Aruba. Minister Otmar oduber a firma den nomber di Gobierno di Aruba un acuerdo bilateral cu Brasil riba tereno di transporte publico. E acto di firmamento a wordo realiza na oficina di Ministerio di Transporte na Brasilia, Brasil, entre Minister di Aviacion Civil di Brasil Wellington Morreira Franco y Minister di Turismo, Transporte, Sector Primario y Cultura di Aruba Otmar Oduber.
E acuerdo firma ta reemplaza un MoU tabatin entre e dos paisnan. E acuerdo ta uno asina yama “open skies” agreement unda no tin restriccion di capacidad ni frecuencia pa bula entre e dos paisnan. Esaki lo habri posibilidadnan pa mas aerolineanan di Brasil bula pa Aruba y tambe pa nos aerolineanan local por bula pa Brasil, aumentando asina trafico aereo entre e dos paisnan y aumentando e airlift for di Brasil na beneficio di nos turismo.
Manera ta conoci, e turista di Brasil ta uno hopi importante pa nos isla dor cu e tin un capacidad di compra halto y ta uno cu ta cumpra hopi riba nos isla. E acuerdo nobo aki lo bira un instrumento esencial pa fomenta crecemento di trafico aereo entre Aruba y Brasil, uniendo e pueblonan di Aruba y Brasil y fortaleciendo e lazonan entre e paisnan mas ainda.
Ehecucion di e acuerdo bilateral nobo aki ta parti di e maneho di Minister Otmar Oduber pa amplia y moderniza e infrastructura di acuerdonan di transporte aereo cu Aruba ta conta cune, brindando asina aki oportunidad pa nos turismo y nos aerolineanan por crece mas ainda. Intencion ta cu e aña aki caba aerolineanan di Aruba lo cuminsa bula pa Brasil.
Minister Oduber kier a gradici na staff di Departamento di Aviacion Civil, Departamento di Relacionnan Exterior, tur esnan envolvi na su ministerio, Ministerio di Asuntonan Exterior di Reino y tambe Embahada di Reino Hulandes na Brasil pa e trabou preparatorio excelente haci pa por realiza e acuerdo bilateral importante aki.


text:
Kralendijk – Djaweps 20 di mei 2021, negoshadó di sindikatonan i RCN a firma un akuerdo tokante adaptashon di e areglo di penshun i e kondishonnan laboral pa ámtenarnan di Reino na Hulanda Karibense.
Pa prevení un retraso grandi den entrada ora trahadó baha ku penshun, ta subi edat pa baha ku penshun te ku 66 aña entrante 2030. Banda di esei a limitá akumulashon di penshun te ku un entrada anual di $47.500 máksimo i a modernisá e penshun di invalides. Ku e medidanan aki ámtenarnan di Reino no mester paga prima èkstra pa sigurá nan penshun den futuro.
Banda di e akuerdo tokante penshun, a palabrá e kondishonnan laboral entrante 2021 pa un periodo di tres aña. Tur ámtenar di Reino por konta ku un kompensashon di un solo biaha e aña aki ainda. Mas aleu ta introdusí un siman di labor di 36 ora entrante 2022. Esaki mester mehorá e balansa entre trabou i privá di trahadónan. Ku esaki ta krea tambe mas o ménos 50 kupo di trabou nobo den gobièrnu sentral riba e tres islanan di Hulanda Karibense. RCN i e sindikatonan ta haña e kontribushon na empleo aki importante, prinsipalmente pa motibu di e konsekuensianan ekonómiko di Covid-19.
Lesa tambe:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text:
Salubridat Ántes, promé ku 2013, salubridat ta basá riba e sistema di “supreshon“. Esei kier men ku: Síntomanan ta wòrdu kombatí na lugá di trata di kura e kousa; Malesa ta keda tratá ku remedi sintétiko i operashon kirúrgiko; E sistema imunológiko natural ta wòrdu suprimí; Gastu médiko haltu. Salubridat di e era nobo, despues di 2012, ta basá riba e sistema di “regenerashon“. Esei kier men ku: Ta trata di atendé ku e kousa di e malesanan; Tratamentu médiko integrativo; Alimentu nutritivo saludabel, yerba i vitamina; E sistema imunológiko...read more
Agrikultura Antes (ainda aki na Kòrsou) agrikultura ta basá riba e sistema ” mekaniko”. Esei kier men ku tabata: konkistá naturalesa pa medio di teknologia; sujetá nos suela na kímiko sintétiko manera pèstisida, hèrbisida i kunstmest; kontaminá nos suela i fuente di awa; tin produkshon haltu / balor nutritivo abou. Agrikultura di e era nobo, despues di 2012, ta basá riba e sistema “orgániko”. Esei kier men ku ta: forma aliansa ku nos suela; regenerá e kapanan mas ariba di nos suela na un manera orgániko;...read more
Blenchi i Dòrnasol Nota importante: Alegria inkansabel i Nektar di bida Siklo di poder: Di dia kla Blenchi por ta e para di mas chikitu, pero tambe esun di mas fasinante. Su nòmber ta bini di e vibrashon di su alanan ora e ta bula òf zueif den laira. E vibrashon di su alanan ta hopi efektivo. Manera e ta krea un masashi interno ku ta restorá salú i balansa. E ta rekordá nos pa buska alegrίa den loke nos ta hasi i pa kant,é abiertamente. E tin e abilidat pa move su alanan den e patronchi di figura 8, e símbolo pa infinito i ta konektá ku...read more
Partawela Nota importante: Poder Visionario i protektor Siklo di poder: Ambos Ekinoksio – Luna Nobo Partawela ta un di e paranan di presa mas místiko. Nan ta e mensaheronan, e protektornan, i e vishonarionan di aire. Nan tin e wowonan di mas skèrpi di tur e paranan di presa. Partawela ta wòrdu ataká vários bia dor di paranan mas chikí (kinikini, chuchubi, blenchi). Esaki ta hopi signifikante pa e hendenan ku tin un partawela komo un “totem” òf animal di poder. E ta indiká ku probablemente e hendenan aki ta wòrdu ataká dor di otro...read more
“When people lose their connection to “nature”, they lose the connection to their “own nature”. The purpose of this rubric is to share with our fellow men relevant issues and suggestions related to the relationship between men and Mother Earth. This aim has to create fertile ground for altering consciousness and awareness in the interest of environmental and health support for the people of Curaçao. Formerly our local people had a more extensive and conscious relationship with the land. For instance: a. Our elder inhabitants really felt when...read more
Si nos pérdè kontakto ku “NATURALESA” nos a pérdè kontakto ku “NOS PROPIO NATURALESA” E propósito di e rúbrika aki ta pa kompartí ku nos siudadánonan tokante e relashon di hende ku nos planeta tera i visa versa. Tur esaki den e kuadro pa krea un konsenshi mas elevá pa ku nos ambiente en general i riba nos isla Kòrsou en partikular. Antes nos hendenan tabatin un relashon ekstenso i mas konsiente ku nos tera. Ehempel ta: a. Nos grandinan tabata sinti ora awaseru ta bai kai òf ora mal tempu ta bini. Hopi di nan ta tradusí esaki na e kompartashon...read more


text:
Major League Baseball
Major League Baseball (MLB) ta un organisashon di beisbòl profeshonal i ta esun mas bieu di e kuater liganan di deporte major profeshonal na Merka i Canada. Un total di 30 ekipo ta hunga den e American League (AL) i e National League (NL), kua a operá komo ententidat individual for di aña 1901 i 1876 respektivamente. Na aña 2000 e dos liganan a uni bou di e nòmber Commissioner of Baseball. Tambe e organisashon ta maneha e liganan di minor league baseball, kual ta konsistí di mas o menos 240 ekipo ku ta afiliá ku e ekiponan major. Huntu ku e International Baseball Federation, e liga ta maneha e torneo internashonal di World Baseball Classic.
E promé ekipo profeshonal fundá tabata keda na Cincinnati i a keda fundá na aña 1869. E promé dekadanan di beisbòl profeshonal tabata wòrdu karakteristiká pa rivaldat entre ekipo i hungadónan ku frekuentemente tabata move di un ekipo pa otro òf di un liga pa otro. E periodo promé 1920 den beibòl ta konosí komo e dead-ball era; masha poko hungadónan tabata bati home run durante di e temporada ei. Beisbòl a sobrebibi un insidente konosí komo e Black Sox Scandal kual a sosede na e 1919 World Series. E deporte a popularisá mas den e añanan 1920 i a sobrebibí temporadanan ferfelu manera e Great Depression i Guera Mundial II. Korto tempu despues di guera, e barera di koló den beisbòl a keda kibrá pa Jackie Robinson.
Añanan 1950 i 1960 tabata un temporada di ekspanshon di e AL i NL i despues stadionnan nobo i yerba artifisial a sigui kambia e wega den añanan 1970 i 1980. Home run nan tabata domina e deporte durante di añanan 1990 i media a kuminsa diskutí uzó di steroids bou di e hungadónan di liga major durante di añanan 2000. Na aña 2006 un investigashon produsí pa Mitchel Report a implika ku mayoria hungadó tabata uza supstansianan prohibí pa subi nan prestashon durante di partidonan.
Awendia MLB ta inkorporá trinta ekipo: bintinuebe ku ta keda den Merka i unu ku ta keda den Canada. Ekiponan ta hunga 162 wega kada temporada i 5 ekipo den kada liga ta avansa pa e torneo ku ta tuma lugá despues ku temporada sera. Esaki ta kulminá den e World Series, un torneo entre dos liga kaminda ku ta wak best-of-seven. E torneo akí ta data bek na aña 1903. Partidonan di beisbòl ta wòrdu transmití den henter Nort Amerika i tambe den varios otro pais mundialmente. Enkuentronan ta wòrdu transmití pa medio di televishon, radio i internet.
Peloteronan di Aruba i Kòrsou[editá | editá fuente]
Prosedente di e islanan Aruba i Kòrsou tabatin i tin varios pelotero aktivo den Mayor League Baseball:
- Ozzie Albies - Kòrsou, 2017-presente
- Sherten Apostel - Kòrsou, 2020-2021
- Wladimir Balentien - Kòrsou, 2007=2009
- Roger Bernadina - Kòrsou, 2008-2014
- Xander Bogaerts - Aruba, 2013-presente
- Yurendell de Caster - Kòrsou, 2006
- Ivanon Coffie - Kòrsou, 2000
- Radhames Dijkhoff - Aruba, 1998
- Kenley Jansen - Kòrsou, 2010-presente
- Andruw Jones - Kòrsou, 1996-2012
- Jair Jurrjens - Kòrsou, 2007-2014
- Eugene Kingsale - Aruba, 1996-2003
- Calvin Maduro - Aruba, 1996-2002
- Shairon Martis - Kòrsou, 2008-2013
- Hensley Meulens - Kòrsou, 1989-1998
- Ralph Milliard - Kòrsou, 1996-1998
- Sidney Ponson - Aruba, 1998-2009
- Jurickson Profar - Kòrsou, 2012-presente
- Jonathan Schoop - Kòrsou, 2013-presente
- Andrelton Simmons - Kòrsou, 2012-presente
- Randall Simon - Kòrsou, 1997-2006
- Chadwich Tromp - Aruba, 2020


text:
Diabierna mainta a bin encontra cu e curpa sin bida na Zeewijk ta trata aki di Fransisco “Frans” Angela di Savaneta. E ta un hende hopi conosi pasobra antes e tabata opera y propietario di e snack truck banda di AMC Unicon na Sanicolas. E susedido aki a bin resulta un caso di crimen.
E victima a wordo golpea y mata, despues ela wordo tira foi di su auto banda di santana. Su auto mes a wordo localisa patras di Mariniers Kazerne
Recherche caba ta tras di e 2 sospechosonan cu lo ta envolvi den e asesinato aki.


text: Diaranson atardi un di nos colaboradornan a ser acerca pa un persona pidiendo ayudo, na prome instante a kere cu ta placa e tabata pidi pero su peticion tabata algo completamente otro. Ela bis cu ela caba di sali for di botica y cu nan no kier a yud’e. Ela bisa cu e tin dolor na su pia, su parti intimo na su barica, su pulmonnan su wowonan y su cabes y como cu ela reconose nos colaborador y a pidi pa film’e te ora ambulans yega of e fayese. Afortunadamente ambulans a yega y a atende y despues a transporte pa hospital.


text:
Na Kòrsou tin diferente organisashon pa yuda personanan ku un desabilidat. Kada un ku su bentaha i desbentahanan. Kada unu a prueba nan derechi di eksistensia i e impakto ku nan tin riba bida di personanan ku un desabilidat.
Meskos AP Center tambe tei spesial pa yuda personanan prinsipalmente ku a haña un paralisis dor di un aksidente òf malesa. AP center ta brinda e posibilidat pa e persona ku tin un paralisis por bin hasi ehersisio den un ambiente adaptá na su kondishon. Pesei hopi bia e ta keda kompará ku un sentro di rehabilitashon pa e persona por bai rehabilitá.
Via e blòg aki por mira e diferensia entre AP Center i un sentro di rehabilitashon ku bo por haña un idea kon nan ta komplementá otro.
Meta
Hopi bia ora un hende kuminsá ku rehabilitashon e meta ta pa yuda e hende bira mas independiente posibel basa riba su situashon na e momentu ei. Dus si e mester siña bisti paña, kore ròlstul, baña, bai trabou, loke sea. Basá riba esei ta krea un plan pa yud’é alkansá e metanan ei, sea ku ta dor di ehersisio fisiko, okupashonal òf adaptashonnan spesial ku por yuda e hende bira mas independiente posibel den su situashon.
Na momentu ku un hende kuminsá na AP Center e punto di salida ta ku e kurpa ta trahá pa move. Pues den un ambiente adaptá ta hinka e kurpa den moveshon ku e meta pa mantené tur loke ela logra den rehabilitashon i tambe ku e por sigui bai mas dilanti.
Tempu
Sientifikamente a keda pruebá ku den e promé 6 lunanan despues ku un persona haña un paralisis e tin mas chèns pa rekuperá. Esei ta nifiká ku ora e persona yega un sentro di rehabilitashon, sigur si ta resien despues di e momentu ku ela haña su paralisis, ta krea un plan i ta kontrolá e tempu ku e ta dura pa rehabilitá. E idea ta pa logra alkansá mas tantu den menos tempu pasobra e hende no ta keda rehabilitá pa hopi lunas nan largu.
Na AP Center e pensamentu ta ku e kurpa mester keda den moveshon speshal pa mantené e kurpa flèksibel, fuerte i tambe evitá komplikashonnan mediko. Meskos ku e hende ta baña tur dia, sea wak tv òf skucha radio tur día, ehersisio tambe ta forma parti di su rutina. Pues no tin un limité na kuantu luna e persona ta keda hasi ehersisio. Loke si ta importante ta e balansa pa e ehersisionan keda akompañá ku bon nutrishon i sosiegu pa mihó resultado.
Fase
Ora un hende haña un dwarslaesie òf ataka selebral, e ta bai hòspital pa duna e kurpa e asistensia mediko pa stabilisá, depende di kon e kurpa ta, e ta bai un sentro di rehabilitashon òf terapia serka un terapista fisiko. Na momentu ku e kaba ku esei e ta bai AP Center.
AP Center por ser konsiderá komo un ‘nazorg’ despues di su fase di rehabilitashon i terapia. Pesei na AP Center un persona ta bin trein i hasi ehersisio, no terapia òf tratamentu. Eseinan ta dos kos distinto. Terapia òf tratamentu, eseinan ta sosodé serka un terapista pero na AP Center e persona por apliká pa un programa pa trein i hasi ehersisio.
Ekspertisio
Na momentu ku un persona kuminsá su rehabilitashon e ta haña terapistanan i profeshonalnan ku ta yud’é ku su rehabilitashon manera terapista okupashonal, sikologo, terapista fisiko, logopedista i un dòkter rehabilitadó. Nan huntu ta sinta atende bo progreso i pone metanan pa asina saka lo maksimo di bo rehabilitashon.
Na momentu ku bo kuminsá ku AP Center, bo ta haña hendenan ku diferente konosementu di deporte, salu i bienestar, anatomia di kurpa i ku sertifikashon di Activity-Based Training. Depende di e programa ku bo kuminsá kune bo ta haña, sea un asistente of treiner pa yudabu saka lo maksimo di bo ora basa riba e meta ku abo a pone pabo mes..
Durashon di seshon
Na un sentro di rehabilitashon òf terapia e stàndarte ta ku bo ta haña 30 minüt di terapia. Esei ta loke seguro ta kubri pa seshon di terappia.
Na AP Center kada seshon ta un ora. Ta tene kuenta ku tin bia hopi tempu ta bai na prepará e persona sea den un ekipo òf ku asesorionan pa hasi ehersisio. Dor ku ta pone atenshon na hinter e kurpa apesar di e areanan ku no tin moveshon boluntario ta duna espasio pa hasi mas den un ora asta si tin sierto muskulonan ku ta kansá kaba.
Gastunan
Mayoria terapista òf sentro di rehabilitashon ta kubrí pa seguro mediko. Pues ora un persona pidi un ‘verwijsing’ dor di tin sierto keho i mester di tratamentu, e ta haña esaki kubri pa su seguro.
Na momentu ku e persona ke kuminsá na AP Center, e no mester di un ‘verwijsing’ i e mes mester paga pa e programa ku e apliká pe paso e programanan ahinda no ta kubrí pa seguro. Sinembargo promé ku kuminsá na AP Center semper ta bon pa konsultá ku bo dòkter di kas promé ku apliká pa un programa di ehersisio. Esaki pa bo sa si no tin niun kondishon sekundario ku por afektá bo desaroyo na AP Center i ku mester tene kuenta kuné.
Esaki ta duna e persona un bista di e diferensia entre AP Center i un sentro di rehabilitashon. Ku e meta pa trese klaridat kiko kada un por nifiká pa abo òf bo ser kerí ku tin un paralisis. Tur dos tin su bentaha ku su desbentahanan i tur dos ta komplimentá otro.


text:
ORANJESTAD, Aruba – 10 Augustus 2022: Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y CEO di AHATA, Tisa LaSorte, ta raporta cu grado di ocupacion y balor averahe di cada camber ta sigui recupera na Juli. Sinembargo, e averahe di prome 7 luna di 2022 ainda no a yega nivel di 2019.
JULI 2022:
AVERAHE DI PROME 7 LUNA DI 2022:
PROYECCION:
Ta proyecta un recuperacion di 92% pa luna di Augustusy expectativa pa ful aña 2022 ta un recuperacion di 88% compara cu ocupacion di 2019.


text:
Durante di kòntròl rutinario di pasahero di un buelo di Winair prosdente di Sint Maarten ku destinashon Saba/Sint Eustatius riba djaluna 31 di mei, Duana a topa ku 530 gram di mariwana serka un pasahero maskulino.
Ora a kontrolá e ekipahe di man a topa ku un paketepaketá di manera vaküm.
Durante kòntròl mas aleu di e pakete a resultá di ta trata di mariwana. A konfiská e mariwana i a detené e sospechoso di inisial C.C.H. di 51 aña.
Despues di su detenshon a trasladá e sospechoso huntu ku e mariwana pa KPCN pa mas investigashon.


text:
PUERTO RICO — E selekshon nashonal di Korsou ta logra historia klasifikando pa su prome Kopa Oro. E viktoria pa e selekshon di Korsou no a bin fasil ya ku e selekshon a kai atras trempan den e partido. Na final di e prome mitar Korsou tabata atras 2-0 koriendo e peliger ku si nan permiti un gol mas Puerto Rico lo avansa outomatikamente i Korsou lo tin ku hunga playoff pa di sinku luga.
Sin embargo, e hungado nan di Korsou a bin ku otro intenshon den di dos mitar. Akinan ku golnan di Rangelo Janga i Leandro Bacuna Korsou ta empata e partido na dos. Despues den tempu ekstra Korsou ta kue e bentaha ku golnan di Leandro Bacuna i Felitciano Zschusschen. Ku e resultado di 4-2 Korsou ta gana e partido i alabes klasifika pa Kopa Karibe 2017 i Kopa Oro 2017.
Kopa Karibe no ta deskonosi pa e selekshon lokal, kaminda ku na aña 1989 bou di bandera di Antias Hulandes e selekshon ta logra kue e di tres puesto den e kopa. Den Kopa Oro nunka e selekshon lokal no a yega di partisipa i na 2017 lo bira su prome partisipashon den esaki. Na dos okashon Antias Hulandes a partisipa den Kampionato CONCACAF prome ku e bira Kopa Oro na aña 1991.